               AN COIMISIÚN EORPACH
            An Bhruiséil,24.7.2019
            COM(2019) 354 final
            2019/0161(COD)
            Togra le haghaidh
            RIALACHÁN Ó PHARLAIMINT NA hEORPA AGUS ÓN gCOMHAIRLE
            maidir le creat rialachais le haghaidh na hionstraime buiséadaí um chóineasú agus um iomaíochas i gcomhair an limistéir euro

               MEABHRÁN MÍNIÚCHÁIN

               1.COMHTHÉACS AN TOGRA

               •Forais agus cuspóirí an togra

               Nuair a bhuail an ghéarchéim dhomhanda an tAontas agus an limistéar euro deich mbliana ó shin, ní fada eile nó gur casadh an tAontas sa chor go raibh a dhálaí eacnamaíocha agus sóisialta ag dul chun donais go mear. Rud a bhí ina ghéarchéim airgeadais, d’éirigh sé go mear ina ghéarchéim eacnamaíoch agus fiachais cheannasaigh sa limistéar euro. De fhreagairt air sin, rinneadh bearta chun cobhsaíocht agus sláine an limistéir euro a chaomhnú. Tá curtha leis na bearta sin ó shin trí iad a chomhlánú agus a threisiú le tionscnaimh éagsúla chun gnéithe soghonta de dhéanmhas an limistéir airgeadra aonair a láidriú i bhfad na haimsire. Cé go bhfuil feabhas mór curtha ar rudaí, i gcomhréir le moltaí a rinneadh i dTuarascáil an Chúigear Uachtarán mhí an Mheithimh 2015, agus sa Pháipéar Machnaimh ón gCoimisiúin ar Dhoimhniú an Aontais Eacnamaíoch agus Airgeadaíochta, an 31 Bealtaine 2017, tá bearnaí suntasacha fós le dúnadh. Ceacht a foghlaimíodh as an ngéarchéim sin, gur cheart do na Ballstáit a bhfuil an euro mar airgeadra acu tuilleadh eile lúith a chur in athléimneacht a ngeilleagair, trí athchóiriúcháin struchtúracha agus infheistíocht spriocdhírithe, ionas go bhfeabhsódh an cóineasú agus an tiomaíochas sa limistéar euro trí chéile.

               Agus nithe suite amhlaidh, ag Cruinniú Mullaigh Euro an 14 Nollaig 2018 (a tionóladh i bhformáid chuimsitheach agus ag a raibh 27 mBallstát), thug Ceannairí Bhallstáit an Aontais sainordú don Ghrúpa Euro dul ag obair ar líon áirithe saincheisteanna chun cuidiú leis an Aontas Eacnamaíoch agus Airgeadaíochta, agus go háirithe, dul ag obair ar dhearadh, ar mhionsonraíocht an chur chun feidhme agus ar ghné an ama d’ionstraim bhuiséadach um chóineasú agus um iomaíochas le haghaidh an limistéir euro agus le haghaidh na mBallstát atá rannpháirteach, ar bhonn deonach, sa sásra ráta malairte (ERM II). Beidh an ionstraim ina cuid de bhuiséad an Aontais agus glacfar í ar bhonn an togra reachtaigh ábhartha de chuid an Choimisiúin a leasófar más gá. Thug an Cruinniú Mullaigh Euro le fios freisin gur cheart an ionstraim a bheith faoi réir critéir agus treoir straitéiseach ó Bhallstáit an limistéir euro. Agus ceithre bliana imithe ó eisíodh Tuarascáil an Chúigear Uachtarán, ba mhithid an dul chun cinn a mheas, agus sa Teachtaireacht ón gCoimisiún an 12 Meitheamh 2019 “Aontas Eacnamaíoch agus Airgeadaíochta na hEorpa a Dhoimhniú”
                  1
               , leagadh amach slí chun an tAontas Eacnamaíoch agus Airgeadaíochta a dhoimhniú. Ba dhíol suntais an bhéim a leagadh air go gcuideodh ionstraim bhuiséadach um chóineasú agus um iomaíochas le hathléimneacht an Aontais Eacnamaíoch agus Airgeadaíochta trí thacú le pacáistí comhleanúnacha d’athchóiriúcháin agus d’infheistíocht a bheadh dírithe ar aghaidh a thabhairt ar dhúshláin maidir le cóineasú agus iomaíochas atá roimh Bhallstáit an limistéir euro. Tugadh le fios freisin sa Teachtaireacht ón gCoimisiún go raibh togra ullamh ag an gCoimisiún le haghaidh Rialachán nua ar bhonn Airteagal 136 den Chonradh ar Fheidhmiú an Aontais Eorpaigh (CFAE) maidir le creat rialachais ionstraime den sórt sin, agus sin le hiomlán urraime do shainchumais an Choimisiúin i dtaca le cur chun feidhme buiséad agus clár. An 14 Meitheamh 2019, shocraigh an Grúpa Euro ar Bhileog Téarmaí maidir le príomhghnéithe na hionstraime buiséadaí um chóineasú agus um iomaíochas atá beartaithe i gcomhair Bhallstáit an limistéir euro agus na mBallstát atá rannpháirteach, ar bhonn deonach, in ERM II
                  2
               . Chuir Ceannairí na mBallstát, agus iad ag Cruinniú Mullaigh Euro an 21 Meitheamh 2019, chuir siad fáilte roimh an gcomhaontú agus chuir siad béim ar an ngá atá le dul ag obair ar na saincheisteanna uile atá fós gan réiteach, d’fhonn uathriail na cinnteoireachta ag Ballstáit an euro a áirithiú
                  3
               .

               Chun na críche sin, táthar ag bunú, leis an Rialachán atá beartaithe, creat um rialachas eacnamaíoch le haghaidh ionstraim nua um chóineasú agus um iomaíochas i gcomhair an limistéir euro. Beidh an ionstraim ina cuid den Chlár Tacaíochta um Athchóiriú
                  4
               . Tríd an gcreat um rialachas eacnamaíoch tabharfar treoir beartais eacnamaíoch le haghaidh na nathchóiriúchán agus na hinfheistíochta a bhfuil an ionstraim bhuiséadach nua chun tacú leo i gcomhréir leis an gcreat foriomlán comhordaithe beartais eacnamaíoch atá ag an Aontas.

               Mar chuid den Chlár Tacaíochta um Athchóiriú, tá sé d’aidhm leis an ionstraim bhuiséadach um chóineasú agus um iomaíochas an comhtháthú laistigh den Aontas a chur chun cinn trí thacaíocht airgeadais d’athchóiriúcháin agus don infheistíocht, mar a leagtar amach i bpacáistí comhleanúnacha. Tá beartaithe, leis an Rialachán atá beartaithe, gné an rialachais den ionstraim bhuiséadach sin a eagrú agus ní mór é a léamh in éineacht leis an gClár Tacaíochta um Athchóiriú.

               Sa chomhthéacs sin, chuirfí de chúram ar an gComhairle, is é sin an Chomhairle agus gan ceart vótála ach ag Ballstáit an limistéir euro, dualgais i leith: (i) na straitéise foriomláine agus an fhorléargais fhoriomláin i dtaca leis na hathchóiriúcháin leis an infheistíocht sa limistéar euro; agus (ii) treoir thír-shonrach maidir le cuspóirí na nathchóiriúchán agus na hinfheistíochta a bhfuiltear le tacaíocht a thabhairt dóibh leis an ionstraim bhuiséadach. Go háirithe, leis an Rialachán atá beartaithe, déantar foráil go leagfaidh an Chomhairle síos (tar éis plé leis an nGrúpa Euro), ar bhonn bliantúil, treoshuíonna straitéiseacha i dtaca le hathchóiriúcháin agus i dtaca le tosaíochtaí infheistíochta le haghaidh an limistéir euro ina iomláine, mar chuid den Mholadh maidir le beartas eacnamaíoch an limistéir euro (dá ngairtear anseo feasta “an moladh maidir leis an limistéar euro”). Agus í ag leagan amach na dtreoshuíonna straitéiseacha, féadfaidh an Chomhairle tuairimí an Chruinnithe Mhullaigh Euro a iarraidh. Dá éis sin, ghlacfadh an Chomhairle Moladh lena gcuirfí ar fáil treoir thír-shonrach, arna dhíriú chuig Ballstáit uile an limistéir euro, maidir le cuspóirí na nathchóiriúchán agus na hinfheistíochta a bhfuiltear chun tacaíocht a thabhairt dóibh faoin ionstraim bhuiséadach. Faoin ionstraim bhuiséadach um chóineasú agus um iomaíochas, is féidir le Ballstáit an limistéir euro cinneadh ar mholtaí a chur faoi bhráid i dtaca le pacáistí athchóiriúcháin agus infheistíochta; beidh ar na Ballstáit na treoshuíonna straitéiseacha agus an treoir thír-shonrach, iad sin beirt, a chur san áireamh agus iad ag cur pacáistí comhleanúnacha d’athchóiriúcháin agus d’infheistíocht faoi bhráid faoin ionstraim bhuiséadach. Maidir leis na Ballstáit nach bhfuil an euro mar airgeadra acu, atá rannpháirteach in ERM II, agus atá toilteanach páirt a ghlacadh ar bhonn deonach san ionstraim bhuiséadach um chóineasú agus um iomaíochas, ba cheart socruithe iomchuí a fhorbairt ar dhóigh a bheadh comhsheasmhach leis an gcreat dá bhforáiltear sa Rialachán seo.

               An creat rialachais atá beartaithe i gcomhair na hionstraime buiséadaí um chóineasú agus um iomaíochas, is freagairt é don riachtanas atá ann an comhordú ar bheartais eacnamaíocha an limistéir euro a atreisiú agus don riachtanas atá ann athchóiriúcháin agus infheistíocht a chothú a thabharfaidh aghaidh ar na dúshláin atá roimh an limistéir euro ina iomláine agus a chuideoidh lena chóineasú eacnamaíoch agus sóisialta.

               Comhsheasmhacht le forálacha beartais atá sa réimse beartais cheana

               An creat rialachais i gcomhair na hionstraime buiséadaí um chóineasú agus um iomaíochas, beidh sé comhsheasmhach le próiseas seanbhunaithe an tSeimeastair Eorpaigh lena ndéantar faireachas agus comhordú ar bheartas eacnamaíoch an Aontais. Maidir le cur chun feidhme an chreata rialachais a leagtar amach sa Rialachán seo, déanfar é a ailíniú le hamlíne an tSeimeastair Eorpaigh.

               Glacfaidh an Chomhairle na treoshuíonna straitéiseacha bliantúla mar chuid dhílis den mholadh maidir leis an limistéar euro, moladh a ndéanfaidh an Chomhairle Eorpach é a fhormhuiniú sula nglaca an Chomhairle é. Mar dhóigh le hionchur a thabhairt i dtaca le socrú na dtreoshuíonna straitéiseacha, cuirfidh an Coimisiún an Chomhairle ar an eolas faoi na treoshuíonna straitéiseacha ar leanadh dóibh sna blianta roimhe, agus ar dóigh sin neartófar comhsheasmhacht na treorach beartais.

               Sa treoir thír-shonrach le haghaidh Bhallstáit an limistéir euro, cuirfear na treoshuíonna straitéiseacha san áireamh agus beidh sí lánchomhsheasmhach leis na moltaí tír-shonracha a ghlacfar, i gcomhfheacht leo, faoin Seimeastar Eorpach, tar éis plé, i gcás inarb iomchuí, ag na coistí ábhartha de bhunús an Chonartha. Go háirithe, sonrófar sa treoir thír-shonrach cé na cuspóirí áirithe athchóiriúcháin agus infheistíochta, a sainaithníodh sna moltaí tír-shonracha, arbh fhéidir gur mhaith leis na Ballstáit ar leith sa limistéar euro tograí maidir le pacáistí athchóiriúcháin agus infheistíochta comhleanúnacha a chur faoi bhráid ina leith faoin ionstraim bhuiséadach um chóineasú agus um iomaíochas. Dá bhrí sin, maidir leis an treoir thír-shonrach le haghaidh na mBallstát i gceist, ní hamhlaidh go gcuirfidh sí leis na moltaí tír-shonracha, ach, ina ionad sin, leagfaidh sí amach tosaíochtaí ó cheann go ceann de na moltaí sin i dtéarmaí tacaíochta faoin ionstraim bhuiséadach. Ar chúiseanna a bhaineann le héifeachtúlacht, is mar Mholadh aonair a ghlacfar an treoir thír-shonrach a bheidh dírithe chuig Ballstáit uile an limistéir euro. I gcás inarb ábhartha, in aon treoir a thabharfar faoin Rialachán atá beartaithe, cuirfear san áireamh go cuí aon chlár coigeartaithe mhaicreacnamaíoch a mbeadh an Ballstát áirithe faoina réir ag an am.

               •Comhsheasmhacht le beartais eile de chuid an Aontais

               Sa Rialachán atá beartaithe, cuirfear ar fáil an creat rialachais lena neagrófar an treoir beartais eacnamaíoch i gcomhair na bpacáistí athchóiriúcháin agus infheistíochta a bhfuiltear lena gcur faoi bhráid faoin ionstraim bhuiséadach um chóineasú agus um iomaíochas le haghaidh an limistéir euro. Chomh maith leis sin, beidh sé comhsheasmhach leis na cláir de chuid an Aontais atá beartaithe agus atá ábhartha i dtaca le hinfheistíocht, cláir leithéidí chistí beartais comhtháthaithe AE, na Saoráide um Chónascadh na hEorpa agus InvestEU, agus déanfar foráil ann go mbeidh comhlántacht agus sineirgíocht idir é agus na cláir sin.

               Cuireann an Rialachán atá beartaithe leis na smaointe a cuireadh i láthair sa Pháipéar Machnaimh ar Dhoimhniú an Aontais Eacnamaíoch agus Airgeadaíochta, an 31 Bealtaine 2017,
                  5
                agus tá sé i gcomhréir leis an Teachtaireacht ón gCoimisiún maidir le hAontas Eacnamaíoch agus Airgeadaíochta na hEorpa a Dhoimhniú: An dul chun cinn a mheas ceithre bliana tar éis Thuarascáil an Chúigear Uachtarán an 12 Meitheamh 2019, inar leagadh amach bealach chun cinn i dtaca le doimhniú an Aontais Eacnamaíoch agus Airgeadaíochta. Is é rud atá pleanáilte an ionstraim bhuiséadach a bheith ina cuid de bhuiséad an Aontais agus cinnfear a mhéid de réir chomhthéacs na caibidlíochta maidir le Creat Airgeadais Ilbhliantúil 2021-2027. An Rialachán atá beartaithe, tá sé comhleanúnach le cuspóirí an Chreata Airgeadais Ilbhliantúil sin.

               Ní bhainfidh an Rialachán atá beartaithe do shainchumais an Choimisiúin i dtaca le cur chun feidhme buiséad agus clár.

               2.BUNÚS DLÍ, COIMHDEACHT AGUS COMHRÉIREACHT

               •Bunús dlí

               Tá an togra bunaithe ar Airteagal 136(1)(b) i gcumasc le hAirteagal 121(6) den Chonradh ar Fheidhmiú an Aontais Eorpaigh (CFAE).

               Foráiltear le hAirteagal 136(1)(b) CFAE go bhféadfaidh an Chomhairle, i gcomhréir leis na nósanna imeachta ábhartha dá dtagraítear in Airteagail 121 agus 126 CFAE, agus chun feidhmiú cuí an Aontais Eacnamaíoch agus Airgeadaíochta a áirithiú, bearta a ghlacadh, a bhainfidh go sonrach leis na Ballstáit sin sa limistéar euro, chun treoirlínte beartais eacnamaíoch a leagan amach lena naghaidh, agus lena linn sin a áirithiú go bhfuil na treoirlínte sin comhoiriúnach leis na cinn a ghlactar le haghaidh an Aontais ina iomláine agus go ndéantar faireachas orthu.

               Foráiltear le hAirteagal 121(6) CFAE go bhféadfaidh Parlaimint na hEorpa agus an Chomhairle rialacha mionsonraithe a ghlacadh le haghaidh an nós imeachta faireachais iltaobhaigh a leagtar amach san fhoráil sin, agus iad ag gníomhú i gcomhréir leis an ngnáthnós imeachta reachtach.

               I gcomhréir le Airteagal 136(1)(b) CFAE, tá sé d’aidhm leis an Rialachán atá beartaithe treoirlínte beartais eacnamaíoch le haghaidh Bhallstáit an limistéir euro a leagan amach trí fhorálacha a leagan síos le haghaidh creat rialachais i gcomhair na hionstraime buiséadaí um chóineasú agus um iomaíochas a bheidh ann, laistigh den Chlár Tacaíochta um Athchóiriú, arb iad Ballstáit an limistéir euro a thairbhithe. An nós imeachta dá dtagraítear in Airteagal 121(6) CFAE, is é an nós imeachta ábhartha é le haghaidh an Rialachán atá beartaithe a ghlacadh, i bhfianaise ábhar an togra.

               •Coimhdeacht (maidir le hinniúlacht neamheisiach)

               Urramaítear, leis an Rialachán atá beartaithe, prionsabal na coimhdeachta, mar nach ndéanfar de ghníomhaíochtaí trína bhíthin ach gníomhaíochtaí nárbh fhéidir leis na Ballstáit astu féin cuspóirí na ngníomhaíochtaí sin a ghnóthú go leordhóthanach (“teist na neamh-leordhóthanachta náisiúnta”), agus mar gur fearr is féidir na cuspóirí sin a ghnóthú trí idirghabháil ón Aontas ná trí ghníomhaíochtaí na mBallstát astu féin (“teist na héifeachtúlachta comparáidí”).

               I dtaca leis sin, agus i dtaca le gníomhaíocht maidir le treoir bheartais – treoshuíonna straitéiseacha le haghaidh an limistéir euro, mar shampla, agus leagan síos cuspóirí spriocdhírithe ar leith le haghaidh athchóiriúcháin agus infheistíochta, nithe arbh fhéidir dóibh, freisin, cuidiú le cóineasú agus le hiomaíochas, ina bhforiomláine, sa limistéar euro – is deimhin gur gníomhaíocht í ar fearr is féidir í a chumadh agus a chur chun feidhme ar leibhéal an Aontais ná ar leibhéal na mBallstát. Is é an Coimisiún is fearr atá suite chun dul sa tionscnamh agus is í an Chomhairle is fearr atá suite chun cinneadh a dhéanamh maidir le hábhair den sórt sin, i gcomhréir leis an ról comhordaithe beartais eacnamaíoch atá acu agus atá cumhdaithe sna Conarthaí.

               Thairis sin, trí mhéadú ar ról na gcomhaltaí sin den Chomhairle atá ag ionadú ar Bhallstáit an limistéir euro a mhéid a bhaineann leis an gcreat le haghaidh rialachas na hionstraime buiséadaí um chóineasú agus um iomaíochas a chuirfear ar bun, láidreoidh ar an tuiscint ag Ballstáit an limistéir euro, gur fúthu féin, ag obair i gcomhpháirt dóibh, a chinntiú go mbeidh rath ar na bearta ábhartha, maidir le comhordú beartais eacnamaíoch, a ghlactar faoin Rialachán seo. Tá sin ag freagairt go sásúil don phrionsabal sin sa Chonradh, eadhon gur “ábhar leasa choitinn” an comhordú ar bheartais eacnamaíocha.

               Na treoshuíonna straitéiseacha agus na treoracha tír-shonracha a bhfuiltear lena nglacadh faoin togra seo, tá siad teorannaithe do threoir a sholáthar do Bhallstáit an limistéir euro, agus lena linn sin, an rogha i dtaca leis na hathchóiriúcháin agus leis an infheistíocht a dhéanfar, sa ghníomhaíocht iarbhír, a fhágáil ag na Ballstáit aonair ar leith. Fágann sin nach ndéantar aon dochar, leis an Rialachán seo, do cheart gach Ballstáit a chinneadh cé na gníomhaíochtaí ar gá nó ar tráthúil tabhairt fúthu ar an leibhéal náisiúnta, réigiúnach nó áitiúil; urramaítear, leis an Rialachán atá beartaithe, an prionsabal gur ar an leibhéal náisiúnta atá an inniúlacht maidir le cur chun feidhme athchóiriúchán agus maidir le hinfheistíocht agus go bhfuil na Ballstáit freagrach as sin ar an leibhéal rialtais is iomchuí.

               •Comhréireacht

               Comhlíonann an togra prionsabal na comhréireachta arae is beart oiriúnach é i dtaca leis an gcuspóir creat rialachais a chur ar bun le haghaidh na hionstraime buiséadaí um chóineasú agus um iomaíochas i gcomhair an limistéir euro. Ní théann an togra thar an méid is gá chun an creat rialachais sin a ghnóthú, sa mhéid agus nach bhféadfaí aon mhodhanna ba lú sriantacht a úsáid chun treoirlínte beartais eacnamaíoch a leagan amach i dtaca leis na tosaíochtaí agus na cuspóirí a bheadh le hathchóiriúcháin agus infheistíocht na mBallstát. Na treoshuíonna straitéiseacha agus an treoir thír-shonrach a bhfuiltear lena neisiúint faoi gcreat rialachais atá beartaithe, is gníomhartha iad nach mbeidh aon bhrí cheangailteach leo agus ní mó a dhéantar leo ná cinneadh ar airíonna leithleacha athchóiriúchán agus infheistíochta, a bhféadann Ballstáit an limistéir euro, ar a seal, cinneadh ar iad a chur faoi bhráid mar phacáiste faoin ionstraim bhuiséadach um chóineasú agus um iomaíochas. Ní bhunaítear leis an Rialachán atá beartaithe, thairis sin, ach ábhar ginearálta, comhsheasmhacht ghinearálta agus gné ama ghinearálta na dtreoshuíonna sin agus na treorach tír-shonraí sin. I bhfianaise na neilimintí sin den togra, tá an Rialachán atá beartaithe ina mhodh comhréireach chun an aidhm atá leis a ghnóthú, ós rud é nach bhfuil aon bhearta ann nach bhfuil i gcomhréir lena chuspóirí.

               •An rogha ionstraime

               An creat rialachais de chuid an Aontais atá beartaithe, ní féidir é a ghnóthú trí bhíthin treoracha, nó trí ionstraimí deonacha. Dá bhrí sin, is cuí rialachán a úsáid sa chás seo.

               3.TORTHAÍ NA gCOMHAIRLIÚCHÁN LE PÁIRTITHE LEASMHARA

               Cuirtear san áireamh sa togra na tuairimí a chuir Parlaimint na hEorpa agus an Cruinniú Mullaigh Euro in iúl.

               I dtuarascáil a chuir sí amach as a tionscnamh féin, leag Parlaimint na hEorpa amach a tuairimí maidir le treochlár le haghaidh acmhainn bhuiséadach i gcomhair an limistéir euro (tuarascáil Böge/Berès - 2015/2344(INI), tuarascáil an 16 Feabhra 2017).

               Thug Cruinniú Mullaigh Euro mhí na Nollag 2018 sainordú don Ghrúpa Euro dul ag obair ar dhearadh, ar mhionsonraíocht an chur chun feidhme agus ar ghné an ama d’ionstraim bhuiséadach um chóineasú agus um iomaíochas le haghaidh an limistéir euro “ar bhonn an togra ábhartha de chuid an Choimisiúin a leasófar más gá”, rud a tuigeadh go comhchoiteann ab ionann agus Clár Tacaíochta um Athchóiriú a chuir an Coimisiún i láthair i mí na Bealtaine 2018. Go háirithe, iarradh i ráiteas Chruinniú Mullaigh Euro mhí na Nollag 2018 an ionstraim bhuiséadach um chóineasú agus um iomaíochas a bheith faoi réir critéir agus treoir straitéiseach a thabharfadh Ballstáit an limistéir euro.

               Shocraigh Grúpa Euro an 14 Meitheamh 2019 ar Bhileog Téarmaí inar leagadh amach gnéithe ginearálta na hionstraime buiséadaí um chóineasú agus um iomaíochas a bheidh ann, agus inar iarradh códú a dhéanamh i “ngníomh breise” ar na socruithe le haghaidh creat rialachais i gcomhair Bhallstáit an limistéir euro. Thairis sin, thug Cruinniú Mullaigh Euro an 21 Meitheamh 2019 dá aire nach mór “uathriail na cinnteoireachta” a áirithiú do Bhallstáit an limistéir euro sa chreat rialachais le haghaidh na hionstraime sin.

               Ar an gcaoi sin, is le Rialachán ar leithligh faoi Airteagal 136 CFAE, agus leis sin amháin, is féidir uathriail an chreata rialachais, mar a leagtar amach sa Chonradh, a ráthú. Ar an gcéad dul síos, is le Rialachán ar leithligh faoi Airteagal 136 CFAE, agus leis sin amháin, is féidir bearta rialachais eacnamaíoch a leagan síos, lena sonrófaí na treoshuíonna straitéiseacha agus na cuspóirí le haghaidh athchóiriúcháin agus infheistíocht Bhallstáit an limistéir euro, a bheadh ábhartha faoin ionstraim bhuiséadach um chóineasú agus um iomaíochas a chuirfear ar bun. Ar an dara dul síos, is le Rialachán ar leithligh faoi Airteagal 136 CFAE, agus leis sin amháin, is féidir foráil a dhéanamh le haghaidh sásraí lena bhféadfadh Ballstáit an limistéir euro dul i gceann cinnteoireacht i réimse an chomhordaithe beartais eacnamaíoch.

               Chomh maith le “uathriail na cinnteoireachta” a áirithiú mar a leag an Grúpa Euro síos, dhéanfadh togra faoi Airteagal 136 CFAE códú ar ghné an limistéir euro de rialachas na hionstraime ar dhóigh a bheadh i gcomhoiriúint le sainchumais an Choimisiúin i dtaca le cur chun feidhme buiséad agus clár (a mhéid a bhaineann leis an ionstraim bhuiséadach um chóineasú agus um iomaíochas a chuirfear ar bun).

               ·Oiriúnacht rialála agus simpliú

               Níl aon bhaint ag an togra seo leis an gclár um oiriúnacht rialála agus simpliú agus ní chuirfidh a chomhlíonadh aon chostas ar fhiontair bheaga agus mheánmhéide ná ar aon gheallsealbhóirí eile.

               ·Cearta bunúsacha

               Ní bheidh aon éifeacht dhíreach ag an togra ar urramú ná ar chosaint chearta bunúsacha an Aontais, ós rud é nach ndéanann an Rialachán ach creat um rialachas eacnamaíoch a bhunú. Na treoshuíonna straitéiseacha agus na bearta (moltaí) de chuid na Comhairle a ghlacfar faoin Rialachán atá beartaithe, ní bheidh aon éifeacht cheangailteach acu agus díreofar chuig na Ballstáit iad.

               4.IMPLEACHTAÍ BUISÉADACHA

               Níl aon impleachtaí buiséadacha ag an togra seo don Aontas.

               5.EILIMINTÍ EILE

               •Míniúchán mionsonraithe ar fhorálacha sonracha an togra

               Leis an Rialachán atá beartaithe, bunófar creat rialachais na hionstraime nua um chóineasú agus um iomaíochas i gcomhair an limistéir euro. Sa chomhthéacs sin, is é ábhar agus raon feidhme ginearálta an Rialacháin atá beartaithe ná an creat le haghaidh rialachas na hionstraime buiséadaí um chóineasú agus um iomaíochas i gcomhair Bhallstáit an limistéir euro laistigh den Chlár Tacaíochta um Athchóiriú. Dá bhrí sin, síneann a raon feidhme a fhad le Ballstáit an limistéir euro (Airteagal 1).

               Tá beartaithe, sa togra, dhá chineál ar leith beart a fhéadfaidh an Chomhairle a ghlacadh, mar a leagtar amach go soiléir ina chuspóirí (Airteagal 3). I dtaca leis an limistéar euro ina iomláine, tar éis plé i measc an Ghrúpa Euro, féadfaidh an Chomhairle treoshuíonna straitéiseacha maidir le hathchóiriúcháin agus tosaíochtaí infheistíochta i gcomhair an limistéir euro a ghlacadh; agus, i dtaca leis na Ballstáit ar leith sa limistéar euro, féadfaidh an Chomhairle treoir thír-shonrach a chumadh lena leagfar amach na cuspóirí le haghaidh athchóiriúchán agus infheistíochta atá ábhartha faoin ionstraim bhuiséadach um chóineasú agus um iomaíochas, arbh fhéidir gur mhaith leis na Ballstáit i gceist iad a chur faoi bhráid an Choimisiúin faoi ionstraim bhuiséadach um chóineasú agus um iomaíochas. Ba cheart an treoir thír-shonrach a bheith comhleanúnach leis na treoshuíonna straitéiseacha i gcomhair an limistéir euro agus leis na moltaí tír-shonracha a ghlactar faoin Seimeastar Eorpach chun beartas eacnamaíoch a chomhordú, tar éis plé, i gcás inarb iomchuí, ag na coistí ábhartha de bhunús an Chonartha.

               Déantar foráil, sa togra, maidir le treoshuíonna straitéiseacha na dtosaíochtaí athchóiriúcháin agus infheistíochta a bhfuiltear lena gcomhtháthú sa mholadh maidir leis an limistéar euro (Airteagal 4). Beidh sé riachtanach plé a dhéanamh sa Ghrúpa Euro sula nglaca an Chomhairle treoshuíonna straitéiseacha mar chuid dhílis den mholadh maidir leis an limistéar euro, ag gníomhú di trí thromlach cáilithe ar bhonn moladh ón gCoimisiún. D’fhormhuineodh an Cruinniú Mullaigh Euro an cur chuige ar bhonn bliantúil. Cuirfidh an Rialachán de cheangal ar an gCoimisiún, freisin, an Chomhairle a chur ar an eolas faoin gcaoi ar leanadh treoshuíonna straitéiseacha bliantúla na mblianta roimhe, rud a chuirfidh ar chumas na Comhairle an dul chun cinn a bheidh déanta i gcur chun feidhme na mbeartas a chur san áireamh i dtreoshuíonna straitéiseacha na bliana amach roimpi.

               Cuirtear an creat le haghaidh rialachais san áireamh freisin, i dtéarmaí níos sonraí, sna fhoráil maidir le Moladh ón gComhairle (Airteagal 5), lena dtugtar treoir thír-shonrach do Bhallstáit uile an limistéir euro. Ba cheart an treoir thír-shonrach a bheith comhsheasmhach leis an treoir sna moltaí tír-shonracha i gcomhair an Bhallstáit i gceist, nó ba cheart a chur san áireamh ann, go cuí, aon chinneadh ón gComhairle lena bhformheastar clár coigeartaithe mhaicreacnamaíoch. Is le gníomhú trí thromlach cáilithe, ar bhonn moladh ón gCoimisiún, a ghlacfar an Moladh ón gComhairle ina mbeidh treoir thír-shonrach. D’fhéadfadh na Ballstáit áis a bhaint as na treoshuíonna straitéiseacha (Airteagal 4) agus as an treoir thír-shonrach faoin ionstraim bhuiséadach um chóineasú agus um iomaíochas. Fónfaidh an dá cheann do na Ballstáit mar bhonn do na tograí le haghaidh na bpacáistí comhleanúnacha athchóiriúcháin agus infheistíochta a fhéadfaidh siad a chur chun cinn faoin ionstraim bhuiséadach um chóineasú agus um iomaíochas. I ndeireadh na dála, is faoin mBallstát a chinneadh an nglacfaidh sé páirt agus, má chinneann sé amhlaidh, pacáistí athchóiriúchán agus infheistíochta a bheidh incháilithe a chur faoi bhráid chun go bhfaighidís tacaíocht faoin ionstraim bhuiséadach.

               I bhfeidhmiú na hionstraime buiséadaí, féadfar ráta cómhaoiniúcháin náisiúnta íosta a shocrú mar chéatadán de chostas foriomlán na nathchóiriúchán agus na hinfheistíochta. Sa chomhthéacs sin, déantar foráil le hAirteagal 6, ar bhonn measúnú a dhéanfaidh an Coimisiún, go suífidh an Chomhairle cé na Ballstáit a meastar iad a bheith faoi ghreim géarchor chun donais eacnamaíoch, chun críoch an ráta cómhaoinithe náisiúnta a mhodhnú laistigh den ionstraim bhuiséadach um chóineasú agus um iomaíochas a chuirfear ar bun. Beidh an fhoráil sin gan dochar do chur i bhfeidhm Airteagal 2(2) de Rialachán (CE) 1467/97 ón gComhairle arna leasú le Rialachán (CE) 1056/2004 ón gComhairle agus le Rialachán (AE) 1177/2014 ón gComhairle
                  6
               .

               Athdhearbhaítear, leis an Rialachán atá beartaithe, an riail vótála in Airteagal 136(2) CFAE i ndáil le treoshuíonna straitéiseacha agus moltaí ón gComhairle: comhaltaí den Chomhairle atá ag ionadú ar Bhallstáit an limistéir euro, agus iad sin amháin, a bheidh i dtRialachán  vótáil (Airteagal 7).

               Chun an tidirphlé idir institiúidí an Aontais a fheabhsú, go háirithe an tidirphlé idir Parlaimint na hEorpa, an Chomhairle agus an Coimisiún, agus chun breis trédhearcachta agus cuntasachta a áirithiú, leagtar amach sa Rialachán atá beartaithe paraiméadair le haghaidh idirphlé eacnamaíoch a mbeidh Parlaimint na hEorpa, an Chomhairle agus an Grúpa Euro páirteach ann (Airteagal 8). Faoin gcreat sin, féadfaidh an coiste inniúil de chuid Pharlaimint na hEorpa idirphlé eacnamaíoch a óstáil agus cuireadh a chur ar Uachtarán na Comhairle agus ar an nGrúpa Euro plé a dhéanamh ar bhearta arna nglacadh faoin Rialachán.

               Chun athbhreithniú a dhéanamh ar éifeachtúlacht an Rialacháin atá beartaithe, cuirtear de cheangal ar an gCoimisiún tuarascáil a fhoilsiú agus a chur chuig Parlaimint na hEorpa agus chuig an gComhairle, in 2023 agus gach ceithre bliana ó sin amach (Airteagal 9).

               2019/0161 (COD)

               Togra le haghaidh

               RIALACHÁN Ó PHARLAIMINT NA hEORPA AGUS ÓN gCOMHAIRLE

               maidir le creat rialachais le haghaidh na hionstraime buiséadaí um chóineasú agus um iomaíochas i gcomhair an limistéir euro

               TÁ PARLAIMINT NA hEORPA AGUS COMHAIRLE AN AONTAIS EORPAIGH,

               Ag féachaint don Chonradh ar Fheidhmiú an Aontais Eorpaigh, agus go háirithe Airteagal 136(1)(b) i gcomhar le hAirteagal 121(6),

               Ag féachaint don togra ón gCoimisiún Eorpach,

               Tar éis dóibh an dréachtghníomh reachtach a chur chuig na parlaimintí náisiúnta
                  7
               ,

               Ag féachaint don tuairim ón mBanc Ceannais Eorpach
                  8
               ,

               Ag gníomhú dóibh i gcomhréir leis an ngnáthnós imeachta reachtach,

               De bharr an mhéid seo a leanas:

               (1)Is ábhar leasa choitinn é beartais eacnamaíocha na mBallstát a chomhordú. Is chun leas, go háirithe, na mBallstát a bhfuil an euro mar airgeadra acu, beartais eacnamaíocha a sheoladh lena gcuirtear feidhmiú cuí an Aontais Eacnamaíoch agus Airgeadaíochta chun cinn agus is chun a leasa freisin beartais lena gcuirfí an feidhmiú sin i mbaol a sheachaint i gcomhthéacs mór-threoirlínte atá curtha le chéile ag an gComhairle agus is cúram de chuid na mBallstát an dá ní sin a dhéanamh.

               (2)Chun feidhmiú cuí an Aontais Eacnamaíoch agus Airgeadaíochta a áirithiú, ba cheart do na Ballstáit a bhfuil an euro mar airgeadra acu bearta a dhéanamh chun athléimneacht a ngeilleagar a fheabhsú trí athchóiriúcháin struchtúracha agus infheistíocht spriocdhírithe a dhéanamh. Ag Cruinniú Mullaigh Euro mhí na Nollag 2018 tugadh sainordú don Ghrúpa Euro dul ag obair ar dhearadh, ar mhionsonraíocht an chur chun feidhme agus ar ghné an ama d’ionstraim bhuiséadach um chóineasú agus um iomaíochas i gcomhair an limistéir euro. Chun a áirithiú go ndéanfaidh na Ballstáit na hathchóirithe struchtúracha agus an infheistíocht ar bhealach comhsheasmhach comhleanúnach dea-chomhordaithe ní mór creat rialachais a bhunú le go mbeidh an Chomhairle in ann treoshuíonna straitéiseacha a chur ar fáil maidir le tosaíochtaí athchóiriúcháin agus infheistíochta a bheidh le déanamh laistigh den limistéar euro ag na Ballstáit. Chuirfeadh creat den sórt sin feabhas ar chóineasú agus iomaíochas an limistéir euro. Ba cheart don Chomhairle treoir thír-shonrach a chur ar fáil maidir le cuspóirí athchóiriúcháin agus infheistíochta aonair na mBallstát a bhfuil an euro mar airgeadra acu ar féidir tacú leo faoin ionstraim bhuiséadach um chóineasú agus um iomaíochas. Os rud é go mbaineann creat den chineál sin go sonrach leis na Ballstáit sin a bhfuil an euro mar airgeadra acu, is do chomhaltaí na Comhairle, a ionadaíonn do na Ballstáit sin, agus dóibh sin amháin, is ceart páirt a ghlacadh i vótaí faoin Rialachán seo.

               (3)Ar leibhéal an Aontais, is é an Seimeastar Eorpach chun beartas eacnamaíoch a chomhordú an creat a úsáidfear chun tosaíochtaí athchóiriúcháin náisiúnta na mBallstát a shainaithint agus chun faireachán a dhéanamh ar chur i bhfeidhm na dtosaíochtaí sin. Leis an Rialachán seo tugtar aghaidh ar an ngá atá ann comhleanúnachas a bhunú idir tosaíochtaí athchóiriúcháin agus infheistíochta an limistéir euro ina iomláine agus cuspóirí athchóiriúcháin agus infheistíochta na mBallstát éagsúla a bhfuil an euro mar airgeadra acu, agus a gcomhsheasmhacht laistigh den Seimeastar Eorpach a áirithiú.

               (4)Ar bhonn bliantúil, ba cheart don Chomhairle treoshuíonna straitéiseacha a leagan amach maidir le tosaíochtaí athchóiriúcháin agus infheistíochta i gcomhair an limistéar euro, mar chuid den mholadh maidir le beartas eacnamaíoch an limistéir euro. Ba cheart don Chomhairle, ag gníomhú di trí thromlach cáilithe ar mholadh ón gCoimisiún, na treoshuíonna straitéiseacha a ghlacadh, agus tar éis don Ghrúpa Euro plé a dhéanamh ar na tosaíochtaí athchóiriúcháin agus infheistíochta a mheasann sé a bheith ábhartha agus iomchuí lena náireamh sna treoshuíonna sin. Beidh a ról féin ag an Cruinniú Mullaigh bliantúil an Euro.

               (5)Chun a áirithiú go léireofar leis na treoshuíonna straitéiseacha an taithí atá á forbairt a thagann as cur chun feidhme na hionstraime buiséadaí um chóineasú agus um iomaíochas, ba cheart don Choimisiún, mar chuid dá mholadh maidir le beartas eacnamaíoch an limistéir euro agus go comhuaineach lena mholadh maidir leis na treoshuíonna, an Chomhairle a chur ar an eolas maidir leis an gcaoi a ndearnadh na treoshuíonna straitéiseacha a leanúint le linn na mblianta roimhe sin.

               (6)Féadfaidh na Ballstáit sin a bhfuil an euro mar airgeadra acu cinneadh ar thograí maidir le pacáistí athchóiriúcháin agus infheistíochta a thíolacadh faoin ionstraim bhuiséadach um chóineasú agus iomaíocht. Chuige sin, glacfaidh an Chomhairle Moladh lena gcuirfear ar fáil treoir thír-shonrach maidir le cuspóirí athchóiriúcháin agus infheistíochta ar féidir tacú leo faoin ionstraim bhuiséadach um chóineasú agus um iomaíochas sna Ballstáit a bhfuil an euro mar airgeadra acu. Ba cheart an Moladh ón gComhairle a bheith comhleanúnach leis treoshuíonna straitéiseacha a ghlactar faoin Rialachán seo agus leis na moltaí tír-shonracha a ghlactar, i gcomhfheacht leo, faoin Seimeastar Eorpach chun beartas eacnamaíoch a chomhordú mar thoradh ar an bplé, i gcás inarb iomchuí, leis na coistí ábhartha atá bunaithe ar na Conarthaí. Cuirfear san áireamh go cuí sa Mholadh ón gComhairle aon chlár coigeartaithe maicreacnamaíoch arna fhormheas i gcomhréir le forálacha ábhartha Rialachán (AE) Uimh. 472/2013 ó Pharlaimint na hEorpa agus ón gComhairle
                  9
               .

               (7)Maidir leis an Moladh ón gComhairle lena dtugtar treoir thír-shonrach maidir leis na cuspóirí athchóiriúchán agus infheistíochta sna Ballstáit a bhfuil an euro mar airgeadra acu, ba cheart é a bheith bunaithe ar thogra ón gCoimisiún. Ba cheart don phróiseas sin a bheith gan dochar do chineál deonach rannpháirtíocht na mBallstát a bhfuil an euro mar airgeadra acu san ionstraim bhuiséadach um chóineasú agus um iomaíochas, agus nár dhochar é do shainchumais an Choimisiúin maidir lena chur chun feidhme.

               (8)Faoin gcreat rialachais a leagtar amach sa Rialachán seo, ba cheart don Chomhairle treoshuíonna straitéiseacha don limistéar euro ina iomláine agus treoir thír-shonrach a chur ar fáil maidir le cuspóirí pacáistí athchóiriúcháin agus infheistíochta na mBallstát aonair a bhfuil an euro mar airgeadra acu. Cuireann an Coimisiún buiséad an Aontais chun feidhme faoi Airteagal 317 CFAE, lena náirítear cláir chaiteachais a bhainistiú. Ba cheart nach ndéanfaí difear do fhreagrachtaí an Choimisiúin i dtaca leis an ionstraim bhuiséadach um chóineasú agus um iomaíochas [laistigh den Chlár Tacaíochta um Athchóiriú] faoi Rialachán (AE) XXXX/XX.

               (9)Ar bhonn measúnaithe ón gCoimisiún, cinnfidh an Chomhairle cé na Ballstáit sin a bhfuil géarchor chun donais eacnamaíoch ag baint dóibh chun críocha na rátaí cómhaoinithe a mhodhnú dá bhforáiltear i Rialachán (AE) XXXX/XX [Rialachán an Chláir Tacaíochta um Athchóiriú], agus gan dochar do chur i bhfeidhm Airteagal 2(2) de Rialachán (CE) 1467/97 arna leasú.

               (10)Chun an tidirphlé idir institiúidí an Aontais a fheabhsú, go háirithe idir Parlaimint na hEorpa, an Chomhairle agus an Coimisiún, agus chun tuilleadh trédhearcachta agus cuntasachta san idirphlé eacnamaíoch sin a áirithiú, féadann coiste inniúil Pharlaimint na hEorpa a iarraidh ar Uachtarán na Comhairle, ar an gCoimisiún agus, i gcás inarb iomchuí, ar Uachtarán an Ghrúpa Euro teacht os comhair an choiste chun cinntí a rinneadh de bhun an Rialacháin seo a phlé.

               (11)Ba cheart don Choimisiún tuairisciú do Pharlaimint na hEorpa agus don Chomhairle, go tráthrialta, maidir le héifeachtacht an Rialacháin seo.

               (12)Ós rud é nach féidir leis na Ballstáit cuspóir an Rialacháin seo rannchuidiú le feidhmiú cuí Aontas Eacnamaíoch agus Airgeadaíochta na hEorpa agus le cóineasú agus iomaíochas an limistéir euro trí chreat rialachais a leagan amach a bheidh ábhartha don ionstraim bhuiséadach um chóineasú agus um iomaíochas, a bhaint amach go leordhóthanach, agus gur fearr, dá bhrí sin, de bharr fhairsinge na gníomhaíochta, is féidir é a bhaint amach ar leibhéal an Aontais, féadfaidh an tAontas bearta a ghlacadh i gcomhréir le prionsabal na coimhdeachta a leagtar amach in Airteagal 5 den Chonradh ar an Aontas Eorpach. I gcomhréir le prionsabal na comhréireachta a leagtar amach san Airteagal sin, ní théann an Rialachán seo thar a bhfuil riachtanach chun na cuspóirí sin a ghnóthú,

               TAR ÉIS AN RIALACHÁN SEO A GHLACADH:

               CAIBIDIL I
                  Forálacha Ginearálta

               Airteagal 1
                  Ábhar agus raon feidhme

               1.Leagtar síos leis an Rialachán seo forálacha maidir leis an gcreat rialachais eacnamaíoch a bheidh ábhartha maidir leis an ionstraim bhuiséadach um chóineasú agus um iomaíochas i gcomhair an limistéir euro laistigh den Chlár Tacaíochta um Athchóiriú faoi Rialachán (AE) XXXX/XX
                  10
               .

               2.Beidh feidhm ag an Rialachán seo maidir leis na Ballstáit a bhfuil an euro mar airgeadra acu.

               Airteagal 2
                  Sainmhínithe

               Chun críocha an Rialacháin seo, tá feidhm ag na sainmhínithe seo a leanas:

               (a)ciallaíonn ‘moltaí tír-shonracha’ na moltaí ón gComhairle atá dírithe ar gach Ballstát i gcomhréir le Airteagal 121(2) agus Airteagal 148(4) CFAE i gcomhthéacs an tSeimeastair Eorpaigh chun beartas eacnamaíoch a chomhordú;

               (b)ciallaíonn ‘moladh maidir leis an limistéar euro’ an moladh ó gComhairle maidir le beartas eacnamaíoch an limistéir euro i gcomhréir le hAirteagal 136 i gcomhcheangal le hAirteagal 121(2) CFAE.

               Airteagal 3
                  Cuspóirí

               Cuideoidh an Rialachán seo le cóineasú agus iomaíochas gheilleagair na mBallstát a bhfuil an euro mar airgeadra acu trí chreat rialachais eacnamaíoch a shainiú a bheidh ábhartha maidir leis an ionstraim bhuiséadach um chóineasú agus iomaíochas, lena leagfar amach an méid seo a leanas:

               (a)na treoshuíonna straitéiseacha maidir le tosaíochtaí athchóiriúcháin agus infheistíochta an limistéir euro ina iomláine;

               (b)treoracha tír-shonracha maidir le cuspóirí athchóiriúcháin agus infheistíochta atá ábhartha maidir leis an ionstraim bhuiséadach um chóineasú agus um iomaíochas atá comhleanúnach leis na moltaí tír-shonracha.

               Airteagal 4
                  Treoshuíonna straitéiseacha i gcomhair an limistéir euro

               1.Ar thogra ón gCoimisiún agus tar éis plé sa Ghrúpa Euro, déanfaidh an Chomhairle treoshuíonna straitéiseacha thosaíochtaí athchóiriúcháin agus infheistíochta an limistéir euro a bhunú agus, ar bhonn bliantúil, é sin a dhéanamh mar chuid den togra maidir leis an limistéar euro.

               2.I gcomhfheacht leis an moladh uaidh dá dtagraítear i mír 1, cuirfidh an Coimisiún an Chomhairle ar an eolas faoin gcaoi a ndearna na Ballstáit treoshuíonna straitéiseacha na mblianta roimhe sin a chomhlíonadh.

               Airteagal 5
                  Treoir thír-shonrach

               1.Glacfaidh an Chomhairle, ag gníomhú di ar thogra ón gCoimisiún, moladh a dhíreofar ar na Ballstáit uile a bhfuil an euro mar airgeadra acu agus cuirfidh sí ar fáil ar bhonn bliantúil treoracha tír-shonracha maidir leis na cuspóirí athchóiriúcháin agus infheistíochta chun críocha na bpacáistí athchóiriúcháin agus infheistíochta a fhéadfaidh na Ballstáit a chur isteach dá éis sin faoi Airteagal (AE) XXXX/XX [Rialachán an Chláir Tacaíochta um Athchóiriú].

               2.Beidh an moladh dá dtagraítear i mír 1 i gcomhréir leis na treoshuíonna straitéiseacha dá dtagraítear in Airteagal 4 agus leis na moltaí tír-shonracha don Bhallstát lena mbaineann. Sa mholadh dá dtagraítear i mír 1, cuirfidh an Chomhairle san áireamh go cuí aon chlár coigeartaithe maicreacnamaíoch arna fhormheas i gcomhréir le hAirteagal 7(2) de Rialachán (AE) Uimh. 472/2013.

               Airteagal 6
                  Géarchor chun donais eacnamaíoch

               I gcás inarb ábhartha, bunaithe ar mheasúnú ag an gCoimisiún, cinnfear leis an moladh dá dtagraítear i mír 1 d’Airteagal 5 an bhfuil géarchor chun donais eacnamaíoch ag baint do Bhallstát, chun críocha rátaí cómhaoinithe náisiúnta a mhodhnú dá bhforáiltear i Rialachán (AE) XXXX/XX [Rialachán an Chláir Tacaíochta um Athchóiriú].

               Beidh an tAirteagal sin gan dochar do chur i bhfeidhm Airteagal 2(2) de Rialachán (EC) Uimh. 1467/97 ón gComhairle arna leasú.

               Airteagal 7
                  Vótáil sa Chomhairle

               1.I dtaca le bearta dá dtagraítear sa Rialachán seo, is ag comhaltaí den Chomhairle a dhéanann ionadaíocht ar na Ballstáit a bhfuil an euro mar airgeadra acu agus acu sin amháin a bheidh vóta.

               2.Déanfar tromlach cáilithe chomhaltaí na Comhairle dá dtagraítear i mír 1 a shainiú i gcomhréir le pointe (a) d’Airteagal 238(3) CFAE.

               Airteagal 8
                  Idirphlé eacnamaíoch

               Chun an tidirphlé idir institiúidí an Aontais a fheabhsú, go háirithe idir Parlaimint na hEorpa, an Chomhairle agus an Coimisiún, agus chun tuilleadh trédhearcachta agus cuntasachta a áirithiú, féadfaidh coiste inniúil Pharlaimint na hEorpa iarraidh ar Uachtarán na Comhairle, an Choimisiúin agus, i gcás inarb iomchuí, ar Uachtarán an Ghrúpa Euro teacht os comhair an choiste chun cinntí a rinneadh de bhun an Rialacháin seo a phlé.

               Airteagal 9
                  Athbhreithniú

               1.Faoin 31 Nollaig 2023 agus gach ceithre bliana ina dhiaidh sin, foilseoidh an Coimisiún tuarascáil maidir le cur i bhfeidhm an Rialacháin seo. Sa tuarascáil sin déanfar measúnú ar éifeachtacht an Rialacháin seo.

               2.Cuirfidh an Coimisiún an tuarascáil chuig Parlaimint na hEorpa agus chuig an gComhairle.

               Airteagal 10

               Teacht i bhfeidhm

               Tiocfaidh an Rialachán seo i bhfeidhm an fichiú lá tar éis lá a fhoilsithe in Iris Oifigiúil an Aontais Eorpaigh

               Beidh an Rialachán seo ina cheangal go huile agus go hiomlán agus beidh sé infheidhme go díreach sna Ballstáit i gcomhréir leis na Conarthaí.

               Arna dhéanamh sa Bhruiséil,

                  Thar ceann Pharlaimint na hEorpa
                        Thar ceann na Comhairle

                  An tUachtarán
                        An tUachtarán

                     (1)

                  https://ec.europa.eu/info/sites/info/files/economy-finance/emu_communication_en.pdf

                     (2)

                  https://www.consilium.europa.eu/en/press/press-releases/2019/06/14/term-sheet-on-the-budgetary-instrument-for-convergence-and-competitiveness/

                     (3)

                  https://www.consilium.europa.eu/ga/press/press-releases/2019/06/21/statement-of-the-euro-summit-21-june-2019/

                     (4)

                        COIM(2018)391;
                  https://ec.europa.eu/commission/sites/beta-political/files/budget-may2018-reform-support-programme-regulation_en.pdf

                     (5)

                  https://ec.europa.eu/commission/sites/beta-political/files/reflection-paper-emu_en.pdf

                     (6)

                  https://eur-lex.europa.eu/legal-content/EN/TXT/PDF/?uri=CELEX:31997R1467&from=EN
                  ;

                  https://eur-lex.europa.eu/legal-content/EN/TXT/PDF/?uri=CELEX:32005R1056&from=EN

                  https://eur-lex.europa.eu/LexUriServ/LexUriServ.do?uri=OJ:L:2011:306:0033:0040:EN:PDF

                     (7)

                        IO C , , lch.

                     (8)

                        IO C ; ; lch.

                     (9)

                        Rialachán (AE) Uimh. 472/2013 ó Pharlaimint na hEorpa agus ón gComhairle an 21 Bealtaine 2013 maidir le neartú ar an bhfaireachas eacnamaíoch agus buiséadach ar Bhallstáit sa limistéar euro a bhfuil deacrachtaí tromchúiseacha acu nó a bhfuil deacrachtaí tromchúiseacha ag bagairt orthu i ndáil lena gcobhsaíocht airgeadais (IO L 140, 27.5.2013, lch. 1).

                     (10)

                        IO C , , lch.


               AN COIMISIÚN EORPACH
            An Bhruiséil,14.6.2019
            COM(2019) 208 final
            2019/0101(COD)
            Togra le haghaidh
            RIALACHÁN Ó PHARLAIMINT NA hEORPA AGUS ÓN gCOMHAIRLE
            lena leasaítear Rialachán (CE) Uimh. 715/2007 maidir le cineálcheadú mótarfheithiclí i dtaca le hastaíochtaí ó fheithiclí éadroma paisinéirí agus tráchtála (Euro 5 agus Euro 6) agus maidir le rochtain ar fhaisnéis faoi dheisiú agus faoi chothabháil feithiclí
            (Téacs atá ábhartha maidir le LEE)

               MEABHRÁN MÍNIÚCHÁIN

               1.COMHTHÉACS AN TOGRA

               •Forais agus cuspóirí an togra

               An 13 Nollaig 2018, thug an Chúirt Ghinearálta breithiúnas i gCaingean Dhíreach T-339/16 (Ville de Paris/Commission), i gCaingean Dhíreach T-352/16 (Ville de Bruxelles/Commission) agus i gCaingean Dhíreach T-391/16 (Ayuntamiento de Madrid/Commission) a tugadh i gcoinne Rialachán (AE) 2016/646 ón gCoimisiún lena leasaítear Rialachán (CE) Uimh. 692/2008 ón gCoimisiún i dtaca le hastaíochtaí ó fheithiclí éadroma paisinéirí agus tráchtála (Euro 6)
                  1
               . Leagtar amach i Rialachán (AE) 2016/646 na fachtóirí comhréireachta a úsáidtear chun measúnú a dhéanamh ar an bhfuil na teorainneacha astaíochta á gcomhlíonadh ag an bhfeithicil le linn tástáil astaíochtaí fíorthiomána (RDE). Úsáideadh na fachtóirí comhréireachta a bhfuiltear ina gcoinne chun laghdú a dhéanamh de réir a chéile ar an neamhréireacht idir na hastaíochtaí arna dtomhas i bhfíorthiomáint agus na hastaíochtaí sin arna dtomhas i saotharlann.

               Ní rialaíonn an Chúirt ar riachtanas teicniúil na bhfachtóirí comhréireachta. Is éard atá tugtha chun feasa aici go ndéantar modhnú “de facto” le Rialachán (AE) 2016/646 ar an teorainn 80 mg/km a bhunaítear le Rialachán (AE) 715/2007 trí leibhéal astaíochtaí a cheadú i dtástálacha astaíochtaí fíorthiomána is airde ná an leibhéal a cheadaítear nuair a thomhaistear astaíochtaí faoi dhálaí saotharlainne. Tá sé tugtha chun feasa ag an gCúirt gurb é an reachtóir é féin agus é sin amháin a d’fhéadfadh na fachtóirí comhréireachta a thabhairt isteach óir baineann sé le heilimint riachtanach de ghníomh reachtach (Rialachán (CE) Uimh. 715/2007
                  2
               ). Dá bhrí sin, neamhnigh an Chúirt an chuid sin de Rialachán (AE) 2016/646 lena mbunaítear na fachtóirí comhréireachta.

               Is de chineál páirteach é an neamhniú. Dá bhrí sin, an nós imeachta tástála RDE a bhunaítear le Rialachán (AE) 2016/427 ón gCoimisiún
                  3
                agus a leasaítear fós le Rialachán (AE) 2016/646
                  4
               , Rialachán (AE) 2017/1154
                  5
                agus Rialachán (AE) 2018/1832
                  6
               , tá sé i bhfeidhm go fóill agus ní mór é a dhéanamh le linn an chineálcheadaithe .

               An gá atá leis an togra reatha a ghlacadh, is toradh díreach é ar an mbreithiúnas ón gCúirt Ghinearálta i gCaingean Dhíreach T-339/16, i gCaingean Dhíreach T-352/16 agus i gCaingean Dhíreach T-391/16, agus is ríthábhachtach é a ghlacadh gan mhoill chun neamhchinnteacht dhlíthiúil a sheachaint maidir leis na cineálcheaduithe a deonaíodh cheana ó bhí 1 Meán Fómhair 2017 ann agus maidir leis na cineálcheaduithe amach anseo. Go deimhin, tá sé bunriachtanach soiléireacht a bheith ag na hoibreoirí eacnamaíocha maidir leis na rialacha is infheidhme a luaithe is féidir agus in aon chás, go dtí go dtiocfaidh an breithiúnas in éifeacht, an 23 Feabhra 2020. D’fhonn an baol neamhchinnteachta dlíthiúla a d’fhéadfadh a bheith ann a íoslaghdú, tá an tréimhse in Airteagal 3 socraithe ag trí lá.

               D’fhonn neamhchinnteacht dhlíthiúil a sheachaint maidir leis na cineálcheaduithe a deonaíodh cheana ó bhí 1 Meán Fómhair 2017 ann, tá moill 12 mhí ar a mhéad (i.e. 23 Feabhra 2020) curtha ag an gCúirt Ghinearálta le héifeachtaí an neamhnithe chun am a thabhairt don Choimisiún leis an mbreithiúnas a chur chun feidhme.

               Idir an dá linn, agus chun nach mbeidh ualach míchuí ar na déantóirí a chuir san áireamh cheana agus iad ag dearadh a bhfeithiclí an nós imeachta RDE a glacadh níos luaithe, tá cinneadh déanta ag an gCoimisiún a mholadh do Pharlaimint na hEorpa agus don Chomhairle na fachtóirí comhréireachta a glacadh cheana a athbhunú.

               Ina theannta sin, molann an Coimisiún freisin an reachtóir cumhacht a thabhairt don Choimisiún na fachtóirí comhréireachta atá leagtha amach ag an reachtóir a athbhreithniú anuas gach bliain chun go léireofar an dul chun cinn ó thaobh chruinneas an trealaimh tomhais iniompartha de. Tabharfaidh sin caoi ar astaíochtaí ocsaídí nítrigine (NOx) le linn fíorthiomána a laghdú tuilleadh fós de réir a chéile.

               •Comhsheasmhacht le forálacha beartais atá sa réimse beartais cheana

               Glactar rialacháin maidir le hastaíochtaí mar chuid de chreat an Aontais Eorpaigh le haghaidh cineálcheadú carranna, veaineanna, trucailí, busanna agus cóistí. Déantar gach caighdeán “Euro” i ndiaidh a chéile a léiriú le huimhreacha Arabacha i gcás feithiclí saothair éadroim (carranna agus veaineanna) agus le huimhreacha Rómhánacha i gcás feithiclí tromshaothair (trucailí, busanna agus cóistí). Is iad na caighdeáin is déanaí Euro 6 le haghaidh feithiclí saothair éadroim, agus Euro VI le haghaidh feithiclí tromshaothair:

               –Is creat coiteann dlí í Treoir 2007/46/CE
                  7
                le haghaidh cineálcheadú carranna, veaineanna, trucailí, busanna agus cóistí.

               –Leagtar síos i Rialachán (CE) Uimh. 715/2007 Euro 5 agus Euro 6 na teorainneacha astaíochta le haghaidh carranna agus truailleáin rialáilte, go háirithe ocsaídí nítrigine (NOx, i.e. astaíochtaí NO agus NO2 agus iad curtha le chéile) ag 80 mg/km.

               –Le Rialachán (CE) Uimh. 692/2008 leasaítear agus cuirtear chun feidhme Rialachán (CE) Uimh. 715/2007 maidir le cineálcheadú mótarfheithiclí i dtaca le hastaíochtaí ó fheithiclí éadroma paisinéirí agus tráchtála (Euro 5 agus Euro 6) agus maidir le rochtain ar fhaisnéis faoi dheisiú agus faoi chothabháil feithiclí.

               –Le Rialachán 2017/1151 (An Nós Imeachta Tástála Comhchuibhithe Domhanda d’Fheithiclí Éadroma) agus Rialachán 2018/1832 (Astaíochtaí Fíorthiomána 4) sainítear na nósanna imeachta tástála nua le haghaidh cineálcheadú feithiclí agus tugtar caoi ar thástáil astaíochtaí fíorthiomána, lena náirítear tástáil arna déanamh i saotharlanna deimhnithe neamhspleácha.

               –Le Rialachán 595/2009/CE ceanglaítear ar fheithiclí agus innill tromshaothair nua teorainneacha astaíochta nua a chomhlíonadh agus tugtar isteach ceanglais bhreise maidir le rochtain ar fhaisnéis.

               –Le Rialachán (AE) 582/2011 ón gCoimisiún cuirtear chun feidhme agus leasaítear Rialachán (CE) Uimh. 595/2009 i dtaca le hastaíochtaí ó fheithiclí tromshaothair (Euro VI).

               Le gach caighdeán astaíochta Euro i ndiaidh a chéile tá laghduithe an-mhór tagtha ar astaíochtaí cáithníní gáis sceite ó thaobh maise de (ÁC) agus ó thaobh an lín de (LC) agus ar astaíochtaí truailleán eile amhail hidreacarbóin (HC) agus aonocsaíd charbóin (CO). Ach maidir le hastaíochtaí NOx – agus go háirithe astaíochtaí dé-ocsaíde nítrigine (NO2) – ó iompar de bhóthar, níor tháinig laghdú chomh mór orthu sin lena raibh súil leis le tabhairt isteach na gcaighdeán Euro ó 1991 i leith. Is é an fáth atá leis sin gur minic gurb airde na hastaíochtaí faoi dhálaí “fíorthiomána” ná na hastaíochtaí a thomhaistear sa tástáil chineálcheadaithe (go háirithe i gcás feithiclí díosail).

               Chun dul i ngleic leis an ardleibhéal astaíochtaí ar an mbóthar ó fheithiclí paisinéirí, réimse ina bhfuarthas neamhréireacht mhór sa tástáil saotharlainne le blianta beaga anuas, cheap an Coimisiún an nós imeachta tástála RDE, agus tá feidhm leis sin ó bhí an 1 Meán Fómhair 2017 ann. Leis an nós imeachta tástála sin is fearr a léirítear na hastaíochtaí iarbhír ar an mbóthar agus laghdaítear an neamhréireacht idir na hastaíochtaí a thomhaistear le linn fíorthiomána agus na hastaíochtaí a thomhaistear i saotharlann, agus úsáidtear anailíseoirí astaíochtaí iniompartha ar bord chun astaíochtaí a thomhas i dtástáil réalaíoch ar an mbóthar.

               Is comhlánú é an nós imeachta RDE ar an nós imeachta saotharlainne chun a sheiceáil go mbeidh leibhéil na nastaíochtaí nítrigine NOx agus an LC a tomhaiseadh sa tástáil saotharlainne, go mbeidh siad fós íseal faoi dhálaí fíorthiomána. Feithiclí saothair éadroim a bhfuil an leagan is déanaí de na caighdeáin astaíochta “Euro 6d-TEMP” nó “Euro 6d” mar dheimhniú acu, deimhnítear iad le tástálacha astaíochtaí fíorthiomána.

               Chomh maith le modhnú suntasach ar an gcóras tástála, le Rialachán (AE) 2018/858 ó Pharlaimint na hEorpa agus ón gComhairle an 30 Bealtaine 2018 maidir le ceadú mótarfheithiclí agus faireachas margaidh orthu tabharfar caoi ar fhaireachas margaidh éifeachtach a dhéanamh ar fheidhmíocht chomhshaoil feithiclí.

               •Comhsheasmhacht le beartais eile de chuid an Aontais

               Tá feabhas tagtha ar cháilíocht an aeir san Aontas Eorpach le tamall de dheacáidí anuas, a bhuí le comhiarrachtaí idir an tAontas Eorpach agus na húdaráis náisiúnta, réigiúnacha agus áitiúla. Áirítear ar an bhfeabhas sin laghduithe idir 10 % agus 70 %, de réir an truailleáin, ar astú astú truailleán aeir ó bhí 2000 ann (agus laghdú 42 % i gcás NOx). D’éirigh le hiarrachtaí astaíochtaí a rialú trí cheanglais cosanta comhshaoil a thabhairt isteach san earnáil iompair agus chuir sé sin leis na laghduithe freisin.
                  8

               Mar sin féin, tá fadhbanna móra fós ag cathracha ar fud an Aontais Eorpaigh maidir le tiúchan dé-ocsaíde nítrigine (NO2) taobh amuigh, agus is i réimse an iompair de bhóthar fós a bhíonn an líon is mó sáruithe ar na luachanna teorantacha a leagadh síos leis an Treoir maidir le cáilíocht an aeir chomhthimpeallaigh agus aer níos glaine don Eoraip (Treoir 2008/50/CE) chun cosaint ar phriacail do shláinte an duine agus don chomhshaol. Thuairiscigh 19 mBallstát sáruithe ar na luachanna teorantacha i gcás na bliana 2016
                  9
               , agus is i limistéir uirbeacha a bhí an chuid is mó de na sáruithe sin agus iad mar thoradh ar astaíochtaí arda NOx (NO + NO2) ón trácht áitiúil. Cuireann astaíochtaí NOx ó charranna agus veaineanna díosail go mór leis sin, agus d’fhéadfadh sé gurbh airde go mór na hastaíochtaí sin faoi dhálaí fíorthiomána ná na teorainneacha astaíochta rialála a thomhaistear i sraith tástála saotharlainne.
                  10

               Tá laghdú déanta de réir a chéile ar na teorainneacha astaíochta NOxx sainordaitheacha le haghaidh carranna díosail san Aontas Eorpach ó 500 mg/km ag Euro 3 (níor sonraíodh aon teorainn NOx le haghaidh feithiclí díosail Euro 1 agus Euro 2) go dtí 80 mg/km ag Euro 6
                  11
               . Tá fianaise ann, áfach, gurb amhlaidh, d’ainneoin na dteorainneacha NOx sin atá ag dul i ndéine agus a fhíoraítear faoi dhálaí saotharlainne agus i sraith tástála chaighdeánaithe, nár tháinig laghdú chomh mór céanna ar na hastaíochtaí NOx iarbhír faoi dhálaí fíorthiomána (Weiss et al., 2011).

               Mar fhreagairt air sin, tá an nós imeachta astaíochtaí fíorthiomána (RDE) ceaptha ag an gCoimisiún. Tá an nós imeachta tástála nua sin ríthábhachtach maidir le hastaíochtaí fíorthiomána NOx ó charranna díosail a rialú. Tháinig sé i bhfeidhm chun críoch faireacháin go luath in 2016 mar chomhlánú ar an tástáil saotharlainne agus tá sé infheidhme maidir le cineálacha feithicle nua amhail ón 1 Meán Fómhair 2017; beidh feidhm aige maidir le gach feithicil nua amhail ón 1 Meán Fómhair 2019.

               2.BUNÚS DLÍ, COIMHDEACHT AGUS COMHRÉIREACHT

               •Bunús dlí

                  Is é Airteagal 114 den Chonradh ar Fheidhmiú an Aontais Eorpaigh (CFAE) bunús dlí an togra seo.

               •Coimhdeacht (maidir le hinniúlacht neamheisiach)

               I gcomhréir le reachtaíocht eile maidir le cineálcheadú mótarfheithiclí, tá an beart atá faoi chaibidil bunaithe ar Airteagal 114 CFAE lena náirithítear feidhmiú an mhargaidh inmheánaigh.

               Is gá bearta ón Aontas Eorpach ionas nach dtiocfaidh bacainní chun cinn don mhargadh aonair, go háirithe i réimse an tionscail gluaisteán, agus mar gheall ar chineál trasnáisiúnta an truaillithe aeir agus an athraithe aeráide. Cé gur in aice lena bhfoinse a bhíonn an tionchar is measa ag na mórthruailleáin aeir thocsaineacha, ní ar an leibhéal áitiúil amháin a imrítear tionchar ar cháilíocht an aeir; is fadhb thromchúiseach chomhshaoil é an truailliú trasteorann agus is minic a bhaineann sé an toradh de na réitigh náisiúnta. Léirítear i samhaltú atmaisféarach go gcuireann an truailliú a astaítear i mBallstát amháin leis an truailliú i mBallstáit eile. Is gá bearta comhaontaithe ar leibhéal an Aontais le fadhb an truaillithe aeir a réiteach.

               •Comhréireacht

               Tá an togra comhréireach mar déantar foráil leis maidir leis an athrú dlíthiúil is gá agus, san am céanna, ní théann sé thar a bhfuil riachtanach chun na cuspóirí a bhaint amach arb éard iad astaíochtaí truailleán ó mhótarfheithiclí a laghdú ar thaobh amháin agus cinnteacht dhlíthiúil a áirithiú do dhéantóirí feithiclí ar an taobh eile. Déantar foráil leis maidir leis na coinníollacha dlíthiúla is gá chun cothrom iomaíochta do dhéantóirí a choinneáil a mhéid is féidir.

               •An rogha ionstraime

               Is iomchuí Rialachán a úsáid óir is leasú é ar Rialachán atá ann cheana.

               3.TORTHAÍ Ó MHEASTÓIREACHTAÍ EX POST, Ó CHOMHAIRLIÚCHÁIN LEIS NA PÁIRTITHE LEASMHARA AGUS Ó MHEASÚNUITHE TIONCHAIR

               •Meastóireachtaí ex post/seiceálacha oiriúnachta ar an reachtaíocht atá ann cheana

               Neamhbhainteach

               •Comhairliúcháin leis na páirtithe leasmhara

               Chuir an Coimisiún ceistneoir chuig na páirtithe leasmhara sa tionscal gluaisteán sular glacadh na fachtóirí comhréireachta RDE. Sa cheistneoir sin iarradh faisnéis theicniúil agus sonraí teicniúla chun eolas a dhéanamh do mheasúnú an Choimisiúin. Bhain na ceisteanna leis na trí ní seo a leanas:

               a) Comhdhéanamh an fhlít feithiclí díosail nua ó thaobh teicneolaíochtaí laghdaithe NOx de;

               b) Aon sonraí atá ar fáil maidir le feidhmíocht astaíochtaí fíorthiomána reatha na bhfeithiclí sin;

               c) Faisnéis maidir le féidearthacht feabhsaithe chineálaigh a bhfeidhmíochta astaíochtaí fíorthiomána NOx.

               Fuarthas ceithre fhreagra. Is ó Chomhlachas Mhonaróirí Gluaisteán na hEorpa (ACEA), ón gComhlachas um Rialú Astaíochtaí trí Chatalaíoch (AECC), ó chomhlachas déantóirí feithiclí (a thug freagra ar choinníoll anaithnideachta) agus ó mhórsholáthróir Leibhéal 1 (a thug freagra ar choinníoll anaithnideachta) a fuarthas na freagraí sin. Níor thug aon déantóir feithiclí ar leith faisnéis d’ainneoin iarrataí i scríbhinn agus roinnt iarrataí ó bhéal sna meithleacha ábhartha. As na ceithre fhreagra a fuarthas, is i bhfreagra AECC agus i bhfreagra an tsoláthróra Leibhéal 1 amháin a bhí faisnéis agus sonraí ábhartha. Tharla nach bhféadfaí mórán úsáide a bhaint as an dá fhreagra eile sa chomhthéacs áirithe seo.

               •Bailiú agus úsáid saineolais

                  Sular glacadh Rialachán (AE) 2016/646, rinne Airmheán Comhpháirteach Taighde (JRC) an Choimisiúin meitea-staidéar ar na sonraí astaíochtaí NOx ó thástálacha Córas Iniompartha Tomhais Astaíochtaí (PEMS) a rinneadh ar fheithiclí díosail Euro 6. Bhí 36 chineál éagsúla feithicle díosail agus 234 thuras tástála ar leith sa tacar sonraí a fuarthas ón staidéar sin. Bhí an tacar sonraí cuimsitheach agus iontaofa agus léirigh sé gurbh é 4 (i.e. ceithre oiread na teorann NOx rialála) leibhéal airmheánach astaíochtaí NOx na bhfeithiclí díosail Euro 6 ar an mbóthar.

               •Measúnú tionchair

               Ní gá measúnú tionchair a dhéanamh i leith an togra seo. Ní dhéantar leis an tionscnamh seo ach athrú ar an ionstraim dlí lena mbunaítear na fachtóirí comhréireachta céanna atá ann cheana agus is gá chun an nós imeachta tástála RDE a chur i bhfeidhm i gceart, agus cumhacht a thabhairt don Choimisiún an fachtóir comhréireachta a athbhreithniú anuas tuilleadh chun é a chur in oiriúint don dul chun cinn teicniúil. Níl aon tionchar ag na fachtóirí comhréireachta ar na teorainneacha astaíochta reatha a leagtar síos i Rialachán (CE) Uimh. 715/2007 agus a ndearnadh measúnú tionchair orthu nuair a bhíothas ag glacadh Rialachán (CE) Uimh. 715/2007
                  12
               .

               •Cearta bunúsacha

                  Níl aon iarmhairt ag an togra seo maidir le cosaint na gceart bunúsach.

               4.IMPLEACHTAÍ BUISÉADACHA

                  Neamhbhainteach.

               5.EILIMINTÍ EILE

               •Pleananna cur chun feidhme, agus socruithe faireacháin, meastóireachta agus tuairiscithe

               Neamhbhainteach.

               •Doiciméid mhíniúcháin (le haghaidh treoracha)

               Neamhbhainteach.

               2019/0101 (COD)

               Togra le haghaidh

               RIALACHÁN Ó PHARLAIMINT NA hEORPA AGUS ÓN gCOMHAIRLE

               lena leasaítear Rialachán (CE) Uimh. 715/2007 maidir le cineálcheadú mótarfheithiclí i dtaca le hastaíochtaí ó fheithiclí éadroma paisinéirí agus tráchtála (Euro 5 agus Euro 6) agus maidir le rochtain ar fhaisnéis faoi dheisiú agus faoi chothabháil feithiclí

               (Téacs atá ábhartha maidir le LEE)

               TÁ PARLAIMINT NA hEORPA AGUS COMHAIRLE AN AONTAIS EORPAIGH,

               Ag féachaint don Chonradh ar Fheidhmiú an Aontais Eorpaigh, agus go háirithe Airteagal 114 de,

               Ag féachaint don togra ón gCoimisiún Eorpach,

               Tar éis dóibh an dréachtghníomh reachtach a chur chuig na parlaimintí náisiúnta,

               Ag féachaint don tuairim ó Choiste Eacnamaíoch agus Sóisialta na hEorpa
                  13
               ,

               Ag gníomhú dóibh i gcomhréir leis an ngnáthnós imeachta reachtach,

               De bharr an méid seo a leanas:

               (1)Tá Rialachán (CE) Uimh. 715/2007 ó Pharlaimint na hEorpa agus ón gComhairle
                  14
                ar cheann de na gníomhartha rialála ar leithligh faoin gcreat cineálcheadaithe a leagtar síos le Treoir 2007/46/CE ó Pharlaimint na hEorpa agus ón gComhairle
                  15
               .

               (2)Le Rialachán (CE) Uimh. 715/2007 ceanglaítear ar fheithiclí saothair éadroim nua teorainneacha astaíochta áirithe (caighdeáin Euro 5 agus Euro 6) a chomhlíonadh agus leagtar síos ceanglais bhreise maidir le rochtain ar fhaisnéis faoi dheisiú agus faoi chothabháil feithiclí. Na forálacha teicniúla sonracha ba ghá chun an Rialachán sin a chur chun feidhme, is i Rialachán (CE) Uimh. 692/2008 ón gCoimisiún
                  16
                a leagadh amach iad agus dá éis sin i Rialachán (AE) Uimh. 2017/1151 ón gCoimisiún
                  17
               .

               (3)De réir a chéile, tá géaraithe go mór ar na ceanglais chineálcheadaithe a bhaineann le hastaíochtaí ó mhótarfheithiclí trí chaighdeáin Euro a thabhairt isteach agus a athbhreithniú dá éis sin. Cé go bhfuil laghduithe móra bainte amach ag feithiclí i gcoitinne ó thaobh astaíochtaí na dtruailleán rialáilte de, níorbh amhlaidh cás na nastaíochtaí NOx ó innill díosail ná cáithníní ó innill ghásailín insteallta dhírigh, arna suiteáil i bhfeithiclí saothair éadroim go háirithe. Is gá, dá bhrí sin, bearta a dhéanamh chun an scéal sin a réiteach.

               (4)Rinne an Coimisiún anailís mhionsonraithe ar na nósanna imeachta, na tástálacha agus na ceanglais le haghaidh cineálcheadú a leagtar amach i Rialachán (CE) Uimh. 692/2008 ar bhonn a chuid taighde féin agus faisnéis sheachtrach, agus shuigh sé gur mó i bhfad na hastaíochtaí a ghintear ó fhíorthiomáint feithiclí Euro 5 nó Euro 6 ar an mbóthar ná na hastaíochtaí a thomhaistear ar an tSraith Nua Eorpach Tiomána (NEDC), go háirithe i dtaca le hastaíochtaí NOx ó fheithiclí díosail.

               (5)Mar thoradh air sin, cheap an Coimisiún modheolaíocht nua le tástáil a dhéanamh ar astaíochtaí ó fheithiclí faoi dhálaí fíorthiomána, an nós imeachta tástála astaíochtaí fíorthiomána (RDE). Tugadh isteach an nós imeachta tástála RDE le Rialachán (AE) 2016/427 ón gCoimisiún
                  18
                agus le Rialachán (AE) 2016/646 ón gCoimisiún
                  19
               , rud a tugadh isteach dá éis sin i Rialachán (AE) 2017/1151 agus a feabhsaíodh tuilleadh le Rialachán (AE) 2017/1154 ón gCoimisiún
                  20
               .

               (6)Le Rialachán (AE) 2016/646
                  21
                tugadh isteach na dátaí a chuirfear an nós imeachta tástála RDE i bhfeidhm, chomh maith leis na critéir chomhlíontachta le haghaidh RDE. Chun na críche sin, úsáideadh fachtóirí comhréireachta a bhaineann go sonrach le truailleáin ar leith chun aird a thabhairt ar neamhchinnteachtaí staitistiúla agus teicniúla na dtomhas a rinneadh trí bhíthin Córais Iniompartha Tomhais Astaíochtaí (PEMS).

               (7)An 13 Nollaig 2018, thug an Chúirt Ghinearálta breithiúnas sna Cásanna Uamtha T-339/16, T-352/16 agus T-391/16
                  22
                maidir le caingean le haghaidh neamhniú Rialachán (AE) 2016/646. Neamhnigh an Chúirt Ghinearálta an chuid sin de Rialachán (AE) 2016/646 lenar bunaíodh na fachtóirí comhréireachta a úsáidtear chun measúnú a dhéanamh ar an bhfuil na teorainneacha astaíochta a leagtar síos i Rialachán (CE) Uimh. 715/2007 á gcomhlíonadh ag torthaí tástálacha RDE. Shuigh an Chúirt gurb é an reachtóir agus é sin amháin a d’fhéadfadh na fachtóirí comhréireachta sin a thabhairt isteach óir bhain siad le heilimint riachtanach de Rialachán (CE) Uimh. 715/2007.

               (8)Níor cheistigh an Chúirt Ghinearálta an chúis theicniúil atá leis na fachtóirí comhréireachta. Dá bhrí sin, agus ó tharla go bhfuil neamhréireacht ann fós idir na hastaíochtaí a thomhaistear le linn na fíorthiomána agus na hastaíochtaí a thomhaistear sa tsaotharlann, is iomchuí na fachtóirí comhréireachta a thabhairt isteach i Rialachán (CE) Uimh. 715/2007.

               (9)Chun caoi a thabhairt do dhéantóirí ar na teorainneacha astaíochta Euro 6 a chomhlíonadh i gcomhthéacs nóis imeachta tástála RDE, ba cheart na critéir chomhlíontachta le haghaidh RDE a thabhairt isteach in dhá chéim. Le linn na chéad chéime, arna iarraidh sin don déantóir, ba cheart fachtóir comhréireachta a bheith i bhfeidhm, ach ní úsáidfear ach an fachtóir comhréireachta deiridh mar an dara céim. Ba cheart don Choimisiún na fachtóirí comhréireachta deiridh a choimeád faoi athbhreithniú i bhfianaise an dul chun cinn teicniúil.

               (10)Le Conradh Liospóin tugadh deis don reachtóir cumhacht a tharmligean chuig an gCoimisiún chun gníomhartha neamhreachtacha a bhfuil feidhm ghinearálta leo a ghlacadh chun eilimintí neamhriachtanacha áirithe de ghníomh reachtach a fhorlíonadh nó a leasú. I bprionsabal, freagraíonn na bearta is féidir a chumhdach le tarmligean cumhachtaí, dá dtagraítear in Airteagal 290(1) CFAE, dóibh sin a chumhdaítear leis an nós imeachta rialála lena ngabhann grinnscrúdú a bhunaítear le hAirteagal 5a de Chinneadh 1999/468/CE ón gComhairle
                  23
               . Dá bhrí sin, tá sé riachtanach, na forálacha sin de Rialachán (CE) Uimh. 715/2007 lena ndéantar foráil maidir le húsáid an nóis imeachta rialála lena ngabhann grinnscrúdú a chur in oiriúint d’Airteagal 290 CFAE.

               (11)Chun gur féidir leis an gCoimisiún a chion a dhéanamh le cuspóirí an Aontais ó thaobh cháilíocht an aeir de a bhaint amach agus le hastaíochtaí ó fheithiclí a laghdú, ba cheart an chumhacht gníomhartha a ghlacadh i gcomhréir le hAirteagal 290 den Chonradh ar Fheidhmiú an Aontais Eorpaigh (CFAE) a tharmligean chuig an gCoimisiún i leith na rialacha mionsonraithe maidir leis na nósanna imeachta, na tástálacha agus na ceanglais shonracha le haghaidh cineálcheadú. Ba cheart a áireamh ar an tarmligean sin Rialachán (CE) Uimh. 715/2007 a fhorlíonadh trí na rialacha athbhreithnithe sin agus ar na sraitheanna tástála a úsáidtear chun astaíochtaí a thomhas; na ceanglais le haghaidh chur chun feidhme an toirmisc ar úsáid feistí sáraithe a laghdaíonn éifeachtacht córas rialaithe astaíochtaí; na bearta is gá le haghaidh chur chun feidhme na hoibleagáide atá ar dhéantóir rochtain neamhshrianta chaighdeánaithe a chur ar fáil ar fhaisnéis faoi dheisiú agus faoi chothabháil feithiclí; nós imeachta tomhais coigeartaithe do cháithníní a ghlacadh. Ba cheart a áireamh thairis sin ar an tarmligean Rialachán (CE) Uimh. 715/2007 a leasú chun na fachtóirí comhréireachta deiridh a athbhreithniú chun íslithe chun an dul chun cinn teicniúil i PEMS a léiriú, agus na luachanna teorantacha atá bunaithe ar mhais na gcáithníní a athchalabrú agus luachanna teorantacha atá bunaithe ar líon na gcáithníní a thabhairt isteach. Tá sé ríthábhachtach an Coimisiún dul i mbun comhairliúcháin iomchuí le linn a chuid oibre ullmhúcháin, lena náirítear ar leibhéal na saineolaithe, agus na comhairliúcháin sin a dhéanamh i gcomhréir leis na prionsabail a leagtar síos i gComhaontú Idirinstitiúideach an 13 Aibreán 2016 maidir le Reachtóireacht Níos Fearr. Thar gach ní, chun rannpháirtíocht chomhionann in ullmhú na ngníomhartha tarmligthe a áirithiú, gheobhaidh Parlaimint na hEorpa agus an Chomhairle na doiciméid uile san am céanna le saineolaithe na mBallstát, agus beidh rochtain chórasach ag a gcuid saineolaithe ar chruinnithe ghrúpaí saineolaithe an Choimisiúin a bheidh ag déileáil le hullmhú na ngníomhartha tarmligthe.

               (12)Chun a áirithiú go leanfar den chur chun feidhme i bhfianaise an dul chun cinn teicniúil, aon nós imeachta rialála lena ngabhann grinnscrúdú agus atá ar feitheamh tráth theacht i bhfeidhm don Rialachán seo agus ar thug an coiste a thuairim ina leith cheana, ba cheart é a chríochnú i gcomhréir le hAirteagal 5a de Chinneadh 1999/468/CE.

               (13)Ba cheart cumhachtaí cur chun feidhme a thabhairt don Choimisiún chun dálaí aonfhoirmeacha a áirithiú do chur chun feidhme Airteagal 4(2) agus (3) de Rialachán (AE) Uimh. 715/2007. Ba cheart na cumhachtaí sin a chleachtadh i gcomhréir le Rialachán (AE) Uimh. 182/2011 ó Pharlaimint na hEorpa agus ón gComhairle
                  24
               .

               (14)Ós rud é nach féidir leis na Ballstáit cuspóirí an Rialacháin seo, eadhon rialacha a leagan síos maidir le hastaíochtaí ó mhótarfheithiclí chun cur le baint amach na mbunchuspóirí ó thaobh cháilíocht an aeir de, a ghnóthú go leordhóthanach óir féadfar mótarfheithiclí a bhfuil cineálcheadú bailí acu a mhargú thar theorainneacha náisiúnta agus, de bharr scála agus éifeachtaí na gníomhaíochta, gur fearr is féidir iad a ghnóthú ar leibhéal an Aontais, féadfaidh an tAontas bearta a ghlacadh, i gcomhréir le prionsabal na coimhdeachta a leagtar amach in Airteagal 5 den Chonradh ar an Aontas Eorpach. I gcomhréir le prionsabal na comhréireachta a leagtar amach san Airteagal sin, ní théann an Rialachán seo thar a bhfuil riachtanach chun na cuspóirí sin a ghnóthú.

               (15)Ba cheart, dá bhrí sin, Rialachán (CE) Uimh. 715/2007 a leasú dá réir sin,

               TAR ÉIS AN RIALACHÁN SEO A GHLACADH:

               Airteagal 1

               Leasaítear Rialachán (CE) Uimh. 715/2007 mar a leanas:

               (1)Cuirtear an méid seo a leanas in ionad Airteagal 2(2):

               “2. Féadfar cineálcheadú a dheonaítear faoin Rialachán seo a leathnú ó fheithiclí atá cumhdaithe ag mír 1 chuig feithiclí M1, M2, N1 agus N2, má iarrann an déantóir sin, faoi mar a shainmhínítear iad in Iarscríbhinn II a ghabhann le Treoir 2007/46/CE, nach mó a mais tagartha ná 2 840 kg agus a chomhlíonann ceanglais an Rialacháin seo. ”;

               (2)in Airteagal 3, cuirtear an méid seo a leanas in ionad na foclaíochta réamhráití:

               “Chun críocha an Rialacháin seo, tá feidhm ag na sainmhínithe seo a leanas: ”;

               (3)leasaítear Airteagal 4 mar a leanas:

               (a)cuirtear an méid seo a leanas in ionad mhír 1:

               “1.Léireoidh na déantóirí go bhfuil gach feithicil nua a dhíolfar, a chlárófar nó a chuirfear i seirbhís sa Chomhphobal cineálcheadaithe i gcomhréir leis an Rialachán seo. Léireoidh na déantóirí chomh maith go mbeidh gach feiste athsholáthair rialaithe truaillithe nua a mbeidh cineálcheadú riachtanach dóibh agus a dhíolfar nó a chuirfear i seirbhís sa Chomhphobal cineálcheadaithe i gcomhréir leis an Rialachán seo.

               Áirítear ar na hoibleagáidí sin na teorainneacha astaíochta a leagtar amach in Iarscríbhinn I a chomhlíonadh. Chun a shuí an bhfuil na teorainneacha astaíochta Euro 6 a leagtar amach i dTábla 2 d’Iarscríbhinn I á gcomhlíonadh, déanfar na luachanna astaíochta a shuitear in aon tástáil bhailí astaíochtaí fíorthiomána (RDE) a roinnt ar an bhfachtóir comhréireachta infheidhme a leagtar amach i dTábla 2a d’Iarscríbhinn I. Beidh an toradh fós faoi bhun na dteorainneacha astaíochta Euro 6 a leagtar amach i dTábla 2 den Iarscríbhinn sin.”;

               (b)cuirtear an méid seo a leanas in ionad mhír 4:

               “4. Déanfaidh an Coimisiún, trí bhíthin gníomhartha cur chun feidhme, na nósanna imeachta agus na ceanglais shonracha dá dtagraítear i mír 2 agus mír 3 a bhunú. Déanfar na gníomhartha cur chun feidhme sin a ghlacadh i gcomhréir leis an nós imeachta scrúdúcháin dá dtagraítear in Airteagal 15(2). ”;

               (4)leasaítear Airteagal 5 mar a leanas:

               (a)cuirtear an méid seo a leanas in ionad mhír 1:

               “1.
                     Feisteoidh an déantóir na feithiclí ionas go mbeidh na comhpháirteanna ar dóigh dóibh difear a dhéanamh d’astaíochtaí deartha, déanta agus cóimeáilte sa chaoi gur féidir leis an bhfeithicil, sa ghnáthúsáid, an Rialachán seo a chomhlíonadh.”;

               (b)i mír 3, cuirtear an méid seo a leanas in ionad na habairte réamhráití:

               “3.Tabharfar de chumhacht don Choimisiún gníomhartha tarmligthe a ghlacadh i gcomhréir le hAirteagal 14a chun mír 1 agus mír 2 a fhorlíonadh trí cheanglais shonracha a leagan síos agus na nósanna imeachta, na tástálacha agus na ceanglais shonracha le haghaidh cineálcheadú a leagtar amach sa mhír seo a cheapadh maidir leis na nithe seo a leanas go háirithe:”;

               (5)in Airteagal 6(7), cuirtear an méid seo a leanas in ionad an dara habairt:

               “Mura mbeidh an fhaisnéis sin ar fáil fós nó mura mbeidh an Rialachán seo á chomhlíonadh fós aici an tráth sin, cuirfidh an déantóir ar fáil í laistigh de shé mhí ó dháta an chineálcheadaithe. ”;

               (6)cuirtear an méid seo a leanas in ionad Airteagal 8:

               “Airteagal 8

               Gníomhartha tarmligthe maidir le rochtain ar fhaisnéis faoi dheisiú agus faoi chothabháil feithiclí

               Tabharfar de chumhacht don Choimisiún bearta tarmligthe a ghlacadh i gcomhréir le hAirteagal 14a chun Airteagal 6 agus Airteagal 7 a fhorlíonadh. Áireofar leis sin sonraíochtaí teicniúla a bhaineann leis an gcaoi a soláthrófar faisnéis OBD agus faisnéis faoi dheisiú agus faoi chothabháil feithiclí a shainiú agus a thabhairt cothrom le dáta, agus aird faoi leith á tabhairt ar riachtanais shonracha FBManna.”

               (7)leasaítear Airteagal 10 mar a leanas:

               (a)cuirtear an méid seo a leanas in ionad mhír 1:

               “1. Le héifeacht ón 2 Iúil 2007, arna iarraidh sin don déantóir, ní fhéadfaidh na húdaráis náisiúnta, ar fhorais a bhaineann le hastaíochtaí nó le hídiú breosla feithiclí, a dhiúltú cineálcheadú CE nó cineálcheadú náisiúnta a dheonú le haghaidh cineál nua feithicle, ná clárú feithicle nua, a díol nó a cur i seirbhís a thoirmeasc i gcás ina gcomhlíonfaidh an fheithicil sin an Rialachán seo, agus go háirithe na luachanna teorantacha Euro 5 a leagtar amach i dTábla 1 d’Iarscríbhinn I nó na luachanna teorantacha Euro 6 a leagtar amach i dTábla 2 d’Iarscríbhinn I, faoi réir an dara fomhír d’Airteagal 4(1).”

               (b)cuirtear an méid seo a leanas in ionad mhír 4 agus mhír 5:

               “4. Le héifeacht ón 1 Meán Fómhair 2014, agus ón 1 Meán Fómhair 2015 i gcás feithiclí de chatagóir N1 aicme II agus aicme III agus i gcás feithiclí de chatagóir N2, diúltóidh na húdaráis náisiúnta, ar fhorais a bhaineann le hastaíochtaí nó le hídiú breosla, cineálcheadú CE nó cineálcheadú náisiúnta a dheonú i leith cineálacha nua feithicle nach gcomhlíonann an Rialachán seo, agus go háirithe na luachanna teorantacha Euro 6 a leagtar amach i dTábla 2 d’Iarscríbhinn I.

               Le linn aon tástáil bhailí RDE, is tríd an bhfachtóir comhréireachta a bhaineann go sonrach le truailleáin ar leith, agus a leagtar amach i dTábla 2a d’Iarscríbhinn I i gcomhréir leis an dara fomhír d’Airteagal 4(1), a chur san áireamh a thabharfar chun feasa na luachanna teorantacha Euro 6 a bheith á gcomhlíonadh nó a mhalairt.

               5. Le héifeacht ón 1 Meán Fómhair 2015, agus ón 1 Meán Fómhair 2016 i gcás feithiclí de chatagóir N1 aicme II agus aicme III agus de chatagóir N2, measfaidh na húdaráis náisiúnta, i gcás feithiclí nua nach gcomhlíonfaidh an Rialachán seo, agus go háirithe na luachanna teorantacha Euro 6 a leagtar amach i dTábla 2 d’Iarscríbhinn I [“mar a chinnfear i gcomhréir leis an dara fomhír de mhír 4”,] nach mbeidh deimhnithe comhréireachta bailí a thuilleadh chun críocha Airteagal 18 de Threoir 2007/46/CE agus, ar fhorais a bhaineann le hastaíochtaí nó le hídiú breosla, toirmiscfidh siad clárú na bhfeithiclí sin nó toirmiscfidh siad a ndíol nó a gcur i seirbhís.

               Le linn aon tástáil bhailí RDE, is tríd an bhfachtóir comhréireachta a bhaineann go sonrach le truailleáin ar leith, agus a leagtar amach i dTábla 2a d’Iarscríbhinn I i gcomhréir leis an dara fomhír d’Airteagal 4(1), a chur san áireamh a shuífear an bhfuil na luachanna teorantacha Euro 6 á gcomhlíonadh.”;

               (8)cuirtear an méid seo a leanas in ionad Airteagal 11(1):

               “1. Feistí nua athsholáthair rialaithe truaillithe a ceapadh le go bhfeisteofaí iad i bhfeithiclí a cheadaítear faoin Rialachán seo, toirmiscfidh na húdaráis náisiúnta a ndíol nó a suiteáil i bhfeithicil mura de chineál iad ar deonaíodh cineálcheadú ina leith i gcomhlíonadh an Rialacháin seo.”;

               (9)in Airteagal 12(1), cuirtear an méid seo a leanas in ionad na chéad fhomhíre:

               “1. Féadfaidh na Ballstáit foráil a dhéanamh maidir le dreasachtaí airgeadais a bhfuil feidhm acu maidir le feithiclí a tháirgtear go srathach agus a chomhlíonann an Rialachán seo.”;

               (10)in Airteagal 14, cuirtear an méid seo a leanas in ionad mhír 2 agus mhír 3:

               “2. Tabharfar de chumhacht don Choimisiún gníomhartha tarmligthe a ghlacadh i gcomhréir le hAirteagal 14a chun na bearta seo a leanas a ghlacadh ar bhonn thorthaí Chlár Tomhais Cáithníneach UNECE a reáchtáladh faoi choimirce an Fhóraim Dhomhanda um Chomhchuibhiú Rialachán d’Fheithiclí, gan an leibhéal cosanta comhshaoil laistigh den Aontas a ísliú:

               (a)
                     an Rialachán seo a leasú chun athbhreithniú a dhéanamh ar na luachanna teorantacha bunaithe ar mhais na gcáithníní agus bunaithe ar líon na gcáithníní a leagtar amach in Iarscríbhinn I;

               (b)
                     an Rialachán seo a fhorlíonadh trí nós imeachta tomhais coigeartaithe do líon na gcáithníní a ghlacadh.

               3. Tabharfar de chumhacht don Choimisiún gníomhartha tarmligthe a ghlacadh i gcomhréir le hAirteagal 14a:

               (a) lena bhforlíontar an Rialachán seo chun na nósanna imeachta, na tástálacha agus na ceanglais, chomh maith leis na sraitheanna tástála a úsáidtear chun astaíochtaí a thomhas, a oiriúnú chun go léireofar astaíochtaí fíorthiomána go leormhaith;

               (b) an Rialachán seo a leasú chun na fachtóirí comhréireachta deiridh a bhaineann go sonrach le truailleáin ar leith agus a leagtar amach i dTábla 2a d’Iarscríbhinn I a chur in oiriúint do dhul chun cinn teicniúil.”;

               (11)cuirtear isteach an tAirteagal seo 14a a leanas:

               “Airteagal 14a

               An tarmligean a fheidhmiú

               1.Is faoi réir na gcoinníollacha a leagtar síos san Airteagal seo a thugtar an chumhacht don Choimisiún gníomhartha tarmligthe a ghlacadh.

               2.Déanfar an chumhacht gníomhartha tarmligthe a ghlacadh dá dtagraítear in Airteagal 5(3), Airteagal 8 agus Airteagal 14(2) agus (3) a thabhairt don Choimisiún go ceann tréimhse cúig bliana amhail ón ... [an dáta teacht i bhfeidhm]. Déanfaidh an Coimisiún, tráth nach déanaí ná naoi mí roimh dheireadh na tréimhse cúig bliana, tuarascáil a tharraingt suas maidir le tarmligean na cumhachta. Déanfar tarmligean na cumhachta a fhadú go hintuigthe go ceann tréimhsí comhfhaid, mura rud é go gcuireann Parlaimint na hEorpa nó an Chomhairle in aghaidh an fhadaithe sin tráth nach déanaí ná trí mhí roimh dheireadh gach tréimhse.

               3.Féadfaidh Parlaimint na hEorpa nó an Chomhairle tarmligean na cumhachta dá dtagraítear in Airteagal 5(3), Airteagal 8 agus Airteagal 14(2) agus (3) a chúlghairm aon tráth. Déanfaidh cinneadh chun cúlghairm a dhéanamh deireadh a chur le tarmligean na cumhachta atá sonraithe sa chinneadh sin. Gabhfaidh éifeacht leis an lá tar éis fhoilsiú an chinnidh in Iris Oifigiúil an Aontais Eorpaigh nó ar dháta is déanaí a shonrófar sa chinneadh. Ní dhéanfaidh sé difear do bhailíocht aon ghnímh tharmligthe atá i bhfeidhm cheana.

               4.Roimh dó gníomh tarmligthe a ghlacadh, rachaidh an Coimisiún i mbun comhairliúchán le saineolaithe arna nainmniú ag gach Ballstát i gcomhréir leis na prionsabail a leagtar síos i gComhaontú Idirinstitiúideach an 13 Aibreán 2016 maidir le Reachtóireacht Níos Fearr.

               5.A luaithe a ghlacfaidh sé gníomh tarmligthe, tabharfaidh an Coimisiún fógra, an tráth céanna, do Pharlaimint na hEorpa agus don Chomhairle faoi.

               6.Ní thiocfaidh gníomh tarmligthe a ghlactar de bhun Airteagal 5(3), Airteagal 8 agus Airteagal 14(2) agus (3) i bhfeidhm ach amháin mura mbeidh aon agóid curtha in iúl ag Parlaimint na hEorpa ná ag an gComhairle laistigh de thréimhse dhá mhí tar éis fógra faoin ngníomh sin a thabhairt do Pharlaimint na hEorpa agus don Chomhairle nó más rud é, roimh dhul in éag na tréimhse sin, go mbeidh Parlaimint na hEorpa agus an Chomhairle araon tar éis a chur in iúl don Choimisiún nach ndéanfaidh siad aon agóid. Déanfar an tréimhse sin a fhadú dhá mhí ar thionscnamh Pharlaimint na hEorpa nó na Comhairle.”

               (12)cuirtear an méid seo a leanas in ionad Airteagal 15:

               “Airteagal 15

               Nós imeachta coiste

               1.Déanfaidh an Coiste dá dtagraítear in Airteagal 40(1) de Threoir 2007/46/CE cúnamh a thabhairt don Choimisiún. Beidh an coiste sin ina choiste de réir bhrí Rialachán (AE) Uimh. 182/2011.

               2.I gcás ina ndéanfar tagairt don mhír seo, beidh feidhm ag Airteagal 5 de Rialachán (AE) Uimh. 182/2011.”;

               (13)leasaítear Iarscríbhinn I i gcomhréir leis an Iarscríbhinn a ghabhann leis an Rialachán seo.

               Airteagal 2

               Ní dhéanfaidh an Rialachán difear do nósanna imeachta atá ar feitheamh faoi Airteagal 5(3), Airteagal 8 agus Airteagal 14(2) agus (3) de Rialachán (CE) Uimh. 715/2007 ina bhfuil a thuairim tugtha cheana féin ag an gcoiste i gcomhréir le hAirteagal 5a de Chinneadh 1999/468/CE.

               Airteagal 3

               Tiocfaidh an Rialachán seo i bhfeidhm an tríú lá tar éis lá a fhoilsithe in Iris Oifigiúil an Aontais Eorpaigh.

               Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát.

               Arna dhéanamh sa Bhruiséil,

                  Thar ceann Pharlaimint na hEorpa
                        Thar ceann na Comhairle

                  An tUachtarán
                        An tUachtarán

                     (1)

                        IO L 109, 26.4.2016, lch. 1.

                     (2)

                        Rialachán (CE) Uimh. 715/2007 ó Pharlaimint na hEorpa agus ón gComhairle an 20 Meitheamh 2007 maidir le cineálcheadú mótarfheithiclí i dtaca le hastaíochtaí ó fheithiclí éadroma paisinéirí agus tráchtála (Euro 5 agus Euro 6) agus maidir le rochtain ar fhaisnéis faoi dheisiú agus faoi chothabháil feithiclí, IO L 171, 29.6.2007, lch. 1.

                     (3)

                        Rialachán (AE) 2016/427 ón gCoimisiún an 10 Márta 2016 lena leasaítear Rialachán (CE) Uimh. 692/2008 i dtaca le hastaíochtaí ó fheithiclí éadroma paisinéirí agus tráchtála (Euro 6), IO L 82, 31.3.2016, lch. 1.

                     (4)

                        Rialachán (AE) 2016/646 ón gCoimisiún an 20 Aibreán 2016 lena leasaítear Rialachán (CE) Uimh. 692/2008 i dtaca le hastaíochtaí ó fheithiclí éadroma paisinéirí agus tráchtála (Euro 6), IO L 109, 26.4.2016, lch. 1.

                     (5)

                        Rialachán (AE) 2017/1154 ón gCoimisiún an 7 Meitheamh 2017 lena leasaítear Rialachán (AE) 2017/1151 lena bhforlíontar Rialachán (CE) Uimh. 715/2007 ó Pharlaimint na hEorpa agus ón gComhairle maidir le cineálcheadú mótarfheithiclí i dtaca le hastaíochtaí ó fheithiclí éadroma paisinéirí agus tráchtála (Euro 5 agus Euro 6) agus maidir le rochtain ar fhaisnéis faoi dheisiú agus faoi chothabháil feithiclí, lena leasaítear Treoir 2007/46/CE ó Pharlaimint na hEorpa agus ón gComhairle, Rialachán (CE) Uimh. 692/2008 ón gCoimisiún agus Rialachán (AE) Uimh. 1230/2012 ón gCoimisiún agus lena naisghairtear Rialachán (CE) Uimh. 692/2008 agus Treoir 2007/46/CE ó Pharlaimint na hEorpa agus ón gComhairle maidir le hastaíochtaí fíorthiomána ó fheithiclí éadroma paisinéirí agus tráchtála (Euro 6), IO L 175, 7.7.2017, lch. 708.

                     (6)

                        Rialachán (AE) 2018/1832 an 5 Samhain 2018 ón gCoimisiún lena leasaítear Treoir 2007/46/CE ó Pharlaimint na hEorpa agus ón gComhairle, Rialachán (CE) Uimh. 692/2008 ón gCoimisiún agus Rialachán (AE) 2017/1151 ón gCoimisiún chun na tástálacha agus na nósanna imeachta cineálcheadaithe i dtaca le hastaíochtaí ó fheithiclí éadroma paisinéirí agus tráchtála a fheabhsú, lena náirítear na tástálacha agus na nósanna imeachta sin a bhaineann le comhréireacht inseirbhíse agus astaíochtaí fíorthiomána agus chun gairis a thabhairt isteach chun faireachán a dhéanamh ar ídiú breosla agus fuinnimh leictrigh, IO L 301, 27.11.2018, lch. 1.

                     (7)

                        Treoir 2007/46/CE ó Pharlaimint na hEorpa agus ón gComhairle an 5 Meán Fómhair 2007 lena mbunaítear creat chun mótarfheithiclí agus a leantóirí, agus córais, comhpháirteanna agus aonaid theicniúla ar leithligh atá beartaithe le haghaidh feithiclí den sórt sin a cheadú (Treoir Réime), IO L 263, 9.10.2007, lch. 1.

                     (8)

                        Féach: COM (2018) 330 A Europe that protects: Clean air for all [Eoraip a chosnaíonn: Aer glan do chách].

                     (9)

                        Féach: EEA, 2019. Air Quality in Europe – 2018 report [Cáilíocht an Aeir san Eoraip – tuarascáil 2018].
                  https://www.eea.europa.eu/publications/air-quality-in-europe-2018

                     (10)

                        Is ó thrácht ar bhóithre a thagann timpeall 40 % de na hastaíochtaí ocsaídí nítrigine san Aontas. Is ó fheithiclí díosail a thagann timpeall 80 % de na hocsaídí nítrigine go léir a astaítear ó thrácht.

                     (11)

                        Tugadh isteach luach teorantach NOx Euro 6 in 2007 agus tháinig sé i bhfeidhm maidir le cineálacha nua i Meán Fómhair 2014 agus maidir le feithiclí nua i Meán Fómhair 2015.

                     (12)

                        Doiciméad inmheánach oibre de chuid an Choimisiúin – Iarscríbhinn a ghabhann leis an Togra le haghaidh Rialachán ó Pharlaimint na hEorpa agus ón gComhairle maidir le cineálcheadú mótarfheithiclí agus maidir le rochtain ar fhaisnéis faoi fheithiclí a dheisiú, lena leasaítear Treoir 72/306/CEE agus Treoir ../../CE – Measúnú Tionchair {COM (2005) 683 críochnaitheach}./* SEC/2005/1745 */

                     (13)

                        IO C , , lch. .

                     (14)

                        Rialachán (CE) Uimh. 715/2007 ó Pharlaimint na hEorpa agus ón gComhairle an 20 Meitheamh 2007 maidir le cineálcheadú mótarfheithiclí i dtaca le hastaíochtaí ó fheithiclí éadroma paisinéirí agus tráchtála (Euro 5 agus Euro 6) agus maidir le rochtain ar fhaisnéis faoi dheisiú agus faoi chothabháil feithiclí, IO L 171, 29.6.2007, lch. 1.

                     (15)

                        Treoir 2007/46/CE ó Pharlaimint na hEorpa agus ón gComhairle an 5 Meán Fómhair 2007 lena mbunaítear creat i gcomhair mótarfheithiclí agus a leantóirí, agus córais, comhpháirteanna agus aonaid theicniúla ar leithligh atá ceaptha le haghaidh feithiclí den sórt sin a cheadú (Treoir Réime) (IO L 263, 9.10.2007, lch. 1).

                     (16)

                        Rialachán (CE) Uimh. 692/2008 ón gCoimisiún an 18 Iúil 2008 lena gcuirtear chun feidhme agus lena leasaítear Rialachán (CE) Uimh. 715/2007 ó Pharlaimint na hEorpa agus ón gComhairle an 20 Meitheamh 2007 maidir le cineálcheadú mótarfheithiclí i dtaca le hastaíochtaí ó fheithiclí éadroma paisinéirí agus tráchtála (Euro 5 agus Euro 6) agus maidir le rochtain ar fhaisnéis faoi dheisiú agus faoi chothabháil feithiclí (IO L 199, 28.7.2008, lch. 1).

                     (17)

                        Rialachán (AE) 2017/1151 ón gCoimisiún an 1 Meitheamh 2017 lena bhforlíontar Rialachán (CE) Uimh. 715/2007 ó Pharlaimint na hEorpa agus ón gComhairle maidir le cineálcheadú mótarfheithiclí i dtaca le hastaíochtaí ó fheithiclí éadroma paisinéirí agus tráchtála (Euro 5 agus Euro 6) agus maidir le rochtain ar fhaisnéis faoi dheisiú agus faoi chothabháil feithiclí, lena leasaítear Treoir 2007/46/CE ó Pharlaimint na hEorpa agus ón gComhairle, Rialachán (CE) Uimh. 692/2008 ón gCoimisiún agus Rialachán (AE) Uimh. 1230/2012 ón gCoimisiún agus lena naisghairtear Rialachán (CE) Uimh. 692/2008 (IO L 175, 7.7.2017, lch. 1).

                     (18)

                        Rialachán (AE) 2016/427 ón gCoimisiún an 10 Márta 2016 lena leasaítear Rialachán (CE) Uimh. 692/2008 i dtaca le hastaíochtaí ó fheithiclí éadroma paisinéirí agus tráchtála (Euro 6) (IO L 82, 31.03.2016, lch. 1).

                     (19)

                        Rialachán (AE) 2016/646 ón gCoimisiún an 20 Aibreán 2016 lena leasaítear Rialachán (CE) Uimh. 692/2008 i dtaca le hastaíochtaí ó fheithiclí éadroma paisinéirí agus tráchtála (Euro 6) (IO L 109, 26.04.2016, lch. 1).

                     (20)

                        Rialachán (AE) 2017/1154 ón gCoimisiún an 7 Meitheamh 2017 lena leasaítear Rialachán (AE) 2017/1151 lena bhforlíontar Rialachán (CE) Uimh. 715/2007 ó Pharlaimint na hEorpa agus ón gComhairle maidir le cineálcheadú mótarfheithiclí i dtaca le hastaíochtaí ó fheithiclí éadroma paisinéirí agus tráchtála (Euro 5 agus Euro 6) agus maidir le rochtain ar fhaisnéis faoi dheisiú agus faoi chothabháil feithiclí, lena leasaítear Treoir 2007/46/CE ó Pharlaimint na hEorpa agus ón gComhairle, Rialachán (CE) Uimh. 692/2008 ón gCoimisiún agus Rialachán (AE) Uimh. 1230/2012 ón gCoimisiún agus lena naisghairtear Rialachán (CE) Uimh. 692/2008 agus Treoir 2007/46/CE ó Pharlaimint na hEorpa agus ón gComhairle maidir le hastaíochtaí fíorthiomána ó fheithiclí éadroma paisinéirí agus tráchtála (Euro 6) (IO L 175, 07.07.2017, lch. 708).

                     (21)

                        Rialachán (AE) 2016/646 ón gCoimisiún an 20 Aibreán 2016 lena leasaítear Rialachán (CE) Uimh. 692/2008 i dtaca le hastaíochtaí ó fheithiclí éadroma paisinéirí agus tráchtála (Euro 6) (IO L 109, 26.04.2016, lch. 1).

                     (22)

                        Breithiúnas an 13 Nollaig 2018, Ville de Paris, Ville de Bruxelles agus Ayuntamiento de Madrid v Commission, T-339/16, T-352/16 agus T-391/16, AE:T:2018:927.

                     (23)

                        Cinneadh 1999/468/CE ón gComhairle an 28 Meitheamh 1999 lena leagtar síos na nósanna imeachta maidir le feidhmiú na gcumhachtaí cur chun feidhme arna dtabhairt don Choimisiún (IO L 184, 17.7.1999, lch. 23).

                     (24)

                        Rialachán (AE) 182/2011 ó Pharlaimint na hEorpa agus ón gComhairle an 16 Feabhra 2011 lena leagtar síos na rialacha agus na prionsabail ghinearálta a bhaineann leis na sásraí maidir le rialú ag na Ballstáit ar fheidhmiú cumhachtaí cur chun feidhme ag an gCoimisiún (IO L 55, 28.2.2011, lch. 13).

    ---documentbreak---

               AN COIMISIÚN EORPACH
            An Bhruiséil,14.6.2019
            COM(2019) 208 final
            IARSCRÍBHINN
            a ghabhann leis an
            Togra le haghaidh Rialachán ó Pharlaimint na hEorpa agus ón gComhairle
            lena leasaítear Rialachán (CE) Uimh. 715/2007 maidir le cineálcheadú mótarfheithiclí i dtaca le hastaíochtaí ó fheithiclí éadroma paisinéirí agus tráchtála (Euro 5 agus Euro 6) agus maidir le rochtain ar fhaisnéis faoi dheisiú agus faoi chothabháil feithiclí

               IARSCRÍBHINN

               Cuirtear an Tábla seo 2a a leanas isteach in Iarscríbhinn I a ghabhann le Rialachán (CE) Uimh. 715/2007:

                “Tábla 2a

               Fachtóirí Comhréireachta Astaíochtaí Fíorthiomána

                        Ocsaídí nítrigine (NOx)

                        Líon cáithníní (LC)

                        Aonocsaíd charbóin (CO)(
                           1
                        )

                        Lánhidreacarbóin (THC)

                        Lánhidreacarbóin agus ocsaídí nítrigine le chéile THC + NOx)

                        CFtruailleán-deiridh (2)

                        1,43

                        1,5

                        -

                        -

                        -

                        CFtruailleán-sealadach (3)

                        2,1

                        1,5

                        -

                        -

                        -

               (1) Déanfar astaíochtaí CO a thomhas agus a thaifeadadh i gcás gach tástála RDE.

                (2) Is é CF truailleán-deiridh an fachtóir comhréireachta a úsáidtear chun a shuí an bhfuil na teorainneacha astaíochta Euro 6 á gcomhlíonadh trí aird a thabhairt ar na neamhchinnteachtaí teicniúla a ghabhann le húsáid na gCóras Iniompartha Tomhais Astaíochtaí (PEMS).

                (3) Is é CF truailleán-sealadach an fachtóir comhréireachta sealadach a fhéadfar a úsáid arna iarraidh sin don déantóir de rogha ar CFtruailleán-deiridh le linn tréimhse cúig bliana agus ceithre mhí tar éis na ndátaí a shonraítear in Airteagal 10(4) agus (5).”.